amanoisuno/poet huggingface dataset:
趙佗疑冢 方信孺
漫說曹瞞七十餘，老佗疑冢更模糊。不知禹葬會稽處，也有纍纍如許無。
寶象峰勝因寺 方信孺
鴻濛誰闢此山川，龍象新開二十年。最恨東坡早仙去，只教蒲澗入詩篇。
虎跑泉 方信孺
破寺高僧夜不眠，一聲猛虎月明天。起來難覓新蹄跡，半滴空餘石罅泉。
動石 方信孺
山中塊石老僧言，一叱應知轉法輪。元是世人心自動，請將消息問風幡。
白雲洞 方信孺
金剎憑陵尺五天，勝遊何必羨登仙。安期想見身千億，汗漫人間若箇邊。
三教殿 方信孺
大道茫茫鼎峙分，箇中誰爲破重籓。須知問禮當時地，不必西方兩足尊。
鶴舒臺 方信孺
危臺老石寄層巔，鶴駕逢迎不記年。今日歸來應一笑，山川城郭故依然。
大小水簾洞 方信孺
碧澗東西春水添，四時疏雨落晴檐。珠宮貝闕無尋處，空見重重排玉簾。
虎頭巖 方信孺
絕壁空巖踞虎頭，鳥飛不渡野猿愁。人間有此真奇境，便好乘風訪十洲。
景泰山七仙寺 方信孺
老衲誅茅昔小留，七仙陰爲護巖幽。不將石履呈奇怪，安得西歸好話頭。
卓錫泉 方信孺
泉源無處不流通，隠顯何關卓錫功。欲識海潮連地脈，祗今雙蟹出泉中。
順庵 方信孺
詞人自結一間茅，天上宸奎舞瘦蛟。見說鬼神猶衛護，瑞光前夜起山坳。
陵山 方信孺
龜趺無處問行蹤，惆悵連江荔子紅。鐵鑄崔嵬真大錯，驪山銅柱久成空。
馬鞍山 方信孺
塹山堙谷浪爲謀，餘力猶窮嶺外洲。見說揭竿從壠上，祖龍當日漫東遊。
琵琶洲 方信孺
髣髴琵琶海上洲，年年常與水沉浮。客船昨夜西風起，應有江頭商婦愁。
相對岡 方信孺
海門高並兩峰寒，大艑輕帆自往還。安得百靈移一島，却教塵世看三山。
南海廟 方信孺
官闕參差海上開，吐吞波浪起風雷。英靈萬古無宗社，奚醜區區何足摧。
浴日亭 方信孺
亭倚蓬萊幾許高，下臨無地有驚濤。坡仙想得江山助，八語端爲天下豪。
銅鼓 方信孺
石鼓嵯峨尚有文，舊題銅鼓更無人。寶釵寂寞蠻花老，空和楚歌迎送神。
波羅蜜果 方信孺
纍纍圓實大於瓜，想見移根博望槎。三百餘篇誰識此，世間寧復有張華。
王登洲 方信孺
四瀆初分有物尸，天開地闢共爲期。齊東野語真堪笑，請誦昌黎十丈碑。
靈化寺 方信孺
黄木灣前一畝宮，廟靈規地古來雄。江頭不見風雷惡，多謝禪師受戒功。
走珠石 方信孺
底事明珠解去來，當時合浦已堪猜。賈胡不省何年事，老石江頭空綠苔。
盧循河南故城 方信孺
蛙據方州妄自尊，沈郎百萬若雲屯。歸舟無路尋巢穴，空有盧亭舊子孫。
大通寺 方信孺
老木槎牙欲擘雲，門前流水我知津。過江一雨如盆瀉，競禮真如不動身。
抱旂山 方信孺
面勢翩翩天外山，彩旂常在翠雲間。太平官府無公事，儘好高牙相對閒。
花山寺 方信孺
萬花春老正紅酣，不是叢林優鉢曇。山下女郎來問訊，未饒萱草解宜男。
黄巢磯 方信孺
天下縱橫轍迹環，舳艫不許度前灣。江神少爲摧凶焰，要使留金六祖山。
金芝巖 方信孺
碧落三洲天下奇，仙城誰復識金芝。可憐隔斷黄茅路，不得騷人賦一詩。
清遠峽 方信孺
崑崙截竹事空傳，不見春潮送客船。只似蜀江江上路，兩山中峽手巾天。
峽山廣慶寺 方信孺
韋郎故地久蕭條，只有泉聲響夜潮。行客往來回首地，玉環無處覓嬌嬈。
飛來殿 方信孺
嵯峨古殿記飛來，千古傳聞亦怪哉。龍象漸隨塵土化，却疑神物欲飛回。
達磨石 方信孺
葱嶺初無一字傳，名山到處即爲禪。只今石上留公案，面壁何須更九年。
釣臺 方信孺
釣得神魚金作鱗，廢臺百尺漫嶙峋。絲綸不入非熊夢，當日何人老渭濱。
和光洞 方信孺
和光深洞隠昌期，門鎖煙蘿不可窺。欲問榴花好消息，只今難問舊題詩。
沉犀潭 方信孺
西來異獸路應迷，金鎖何年落此溪。不比李侯心似水，歸舟自擲石門西。
龍磨角石 方信孺
舊說神龍水底蟠，何年電掣與雷奔。至今舟子相呼喚，猶指江邊石上痕。
老人松 方信孺
上古輪囷說壽樗，何人玉斧劚霜腴。有知定見非凡物，盍作堂堂五大夫。
資福寺羅漢閣 方信孺
千柱依然跨寶坊，庭前柏子久荒凉。明珠白璧無人識，頼有斯文萬丈光。
鳳皇臺 方信孺
鳳去臺空歲月更，百年陳迹埽榛荆。清時已慶三登瑞，盍向朝陽更一鳴。
會仙觀 方信孺
綽約長眉海上仙，久餐雲母學長年。山中丹井今無恙，爲弔南充謝自然。
龍窟 方信孺
變化靈蹤亦可疑，玲瓏數穴似仇池。滄溟咫尺不歸去，安得神龍如許癡。
金牛山 方信孺
金牛去後久淒涼，好景乾坤亦祕藏。滄海無窮月無盡，從今收拾入詩囊。
仙湧山 方信孺
龍伯何年釣巨鰲，兩峰漂蕩入洪濤。人間靈迹無尋處，仙湧羅浮相對高。
媚川都 方信孺
漭漭愁雲弔媚川，蚌胎光彩夜連天。幽魂水底猶相泣，恨不生逢開寶年。
劉氏山 方信孺
一徑縈紆夾粉牆，嚮來臺館化僧房。周遭老木依然在，曾見劉家僞帝王。
虞山 方信孺
西風攪桂樹，落日明楓林。遊子懷歸期，予悲渺登臨。虞山一何高，湘水一何深。英皇僅枯冢，寂寞薰兮琴。我欲奏古曲，俗耳更哇淫。古器不可見，聊作相思吟。相思長相思，相思無古今。一歌衆鳥聽，再歌萬籟喑。推手君勿歌，有酒且孤斟。落落此時意，寥寥千載心。五絃毋庸絕，四海誰知音。
龍隠巖 方信孺
石門元不鎖，巖屋本無基。九夏花猶在，千年樹倒垂。僧閒方定起，客到每歸遲。甚欲眠蓮葉，沿崖讀斷碑。
灕山雲崖軒 方信孺
不用窮探費杖藜，隠然林壑挾城陴。曾遵月洞千岩上，更著雲崖一段奇。拂拭軒窗容俎豆，發揮泉石借聲詩。瞿曇頗似知人意，已約梅花带雪移。
西山鑿池種白蓮作 方信孺
池開新白遍天涯，未許東風擅一家。蒼桂叢中蒼桂樹，碧蓮峰裏碧蓮花。波光分破湖千頃，雲影斜飛水一漥。待著欄干橫淺綠，浮萍開處見魚蝦。
咏西山海棠 方信孺
真珠幾顆最深紅，點綴偏方造化工。好事何年移蜀種，美人清曉出吳宮。妖嬈能得幾時賞，零落纔消一夜風。自有生香人不識，繡衾全覆錦熏籠。
清秀山 方信孺
尋徧洞天三十六，蒼靈獨閉此巖扉。旋除野草開新徑，遮莫寒藤刺客衣。歲月偶同題壁字，烟霞似不放人歸。把茅欲作開山主，已落瞿曇第二機。
還珠洞 方信孺
歸舟多載小江春，重訪東巖舊屐痕。插水峭崖猶有路，垂天怪石本無根。金華仙伯真知己，薏苡將軍足斷魂。安得北山公可作，倩渠移取向家園。
題龍隠巖  其一 方信孺
愛山那惜走千回，生怕前驅後騎催。石上參差鱗甲動，眼中在處畫圖開。驂鸞未辦乘風去，浮鷁何妨載雨來。人事百年俱變滅，祇應題字不塵埃。
題龍隠巖  其二 方信孺
雨脚初收魚尾霞，滿溪流水半溪花。尋源曾識武陵洞，泛宅如浮苕水家。但得嵌空元有路，何如峭絕不容車。道人辛苦經雲水，成塔從來是劫沙。
慶遠龍隠洞 方信孺
南山山北北山南，一洞中分路口三。飛鶴叫雲聲自遠，懶龍慳雨睡方酣。襄公淡墨留蒼壁，太史高風拂翠嵐。百尺岩前清絕處，道人先我著茅菴。
龍隠巖 方信孺
曾榜武夷九曲，何如桂嶺七星。水石小容螭隠，烟雲長带龍腥。
題龍隠巖 方信孺
春波飽微淥，斗柄函空明。方舟貫巖腹，鵝鸛相酬鳴。仰窺穹窿頂，宛轉百怪呈。僅餘鱗甲碎，不見頭角獰。下闖清泠淵，演迤萬頃澄。但同魚鳥參，勿遣蛟龍驚。抉苔撫奇篆，倚棹看題名。三將標殊勳，自與山不傾。誰歟贅小築，正恐山靈嗔。南澗更幽絕，仙佛依崢嶸。太虛可爲室，豈復資欒楹。乳泉助茗椀，中有冰雪清。何須驂鸞去，此即白玉京。鼎來不速客，抱琴忽逢迎。愛此無絃曲，巖溜同一聲。爲君洗塵耳，喚我詩魂醒。祗愁白衣至，好句亡繇成。
題萬歲寺 方信孺
磊磊洞庭石，渺渺蒼梧雲。客行離騷國，長歌酹湘君。湘君不可見，古廟藏江氛。空壇頗亡恙，誰爲真將軍。
凌丹亭 方信孺
風馭來三峽，雲章下九天。名山開窟宅，飛宇納光躔。未見烟霞約，聊將歲月鎸。神游誰復識，空誦白雲篇。
題學宮壁 方信孺
淮水原同泗水流，東家便是孔家丘。千年源委詩書澤，一日風雷變化秋。劫火不能移突兀，子衿正合勉藏修。相魁自昔稱吳蔡，衣鉢相傳未肯休。
贈寫真求贊者  其一 方信孺
向□瓦礫憐□□，頗欲丹青結勝緣。大似欠渠佳句在，不妨時復繫漁船。城東秀山不知數，城西新湖政自佳。一春車馬欠行迹，萬斛塵埃裝我□。
贈寫真求贊者  其二 方信孺
行樂頓因人事懶，坐忘常覺世緣輕。琴清臨水容魚聽，篁暖當筵學鳳鳴。便道登僊豈欺我，芙蓉花繞桂林城。
贈寫真求贊者  其三 方信孺
十年紅紫□，容易怨春園。不向瓶中見，還從檐上看。
義寧華岩洞和純陽真人  其一 方信孺
巖前綠水無人渡，洞裏碧桃花正開。東望蓬瀛三萬里，等閒飛去等閒來。
義寧華岩洞和純陽真人  其二 方信孺
跨鶴曾來不記年，洞中流水綠依然。紫簫吹徹無人見，萬里西風月滿天。
偈頌一百四十一首  其一 釋師範
前三後三，今日明日。達磨不會，九年面壁。
偈頌一百四十一首  其二 釋師範
祖師巴鼻，衲僧巴鼻。有些巴鼻，全沒巴鼻。
偈頌一百四十一首  其三 釋師範
靈山話月，曹溪指月。遞代相傳，證龜成鼈。
偈頌一百四十一首  其四 釋師範
一箇是一箇，兩個是兩箇。東土小釋迦，西天胡達磨。卞璧驪珠成滯貨。
偈頌一百四十一首  其五 釋師範
今朝又值四月八，天下叢林皆浴佛。清涼有令不能行，隨例大家廝淈𣸩。
偈頌一百四十一首  其六 釋師範
十四十五，賤如泥土。十六十七，貴如金璧。此意分明說向誰，天上人間惟我知。
偈頌一百四十一首  其七 釋師範
來住清涼寺，怱怱一箇月。閑時閑有餘，忙時忙不徹。誰知忙與閑，秤鎚渾是鐵。舜若多神笑點頭，驕梵鉢提長吐舌。
偈頌一百四十一首  其八 釋師範
瞿曇瞬目，迦葉破顔。山僧聞得，咬定牙關。
偈頌一百四十一首  其九 釋師範
一葉落，天下秋。一塵起，大地收。新羅打鐵火星飛，燒著廬山羅漢院裏王和尚脚指頭。磧境廟大王忍痛不禁，直得通身汗流。起來道恩大難酬，笑倒溈山水牯牛。
偈頌一百四十一首  其一○ 釋師範
尋常月是中秋月，中秋月是尋常月。看來真箇只尋常，道是尋常又還別。別別，無物堪比倫，教我如何說。
偈頌一百四十一首  其一一 釋師範
雲從龍，風從虎，聖人作而萬物覩。雪峰輥三箇木毬，禾山老一味打皷。海水揚波，須彌作舞。皇天無親，惟德是輔。
偈頌一百四十一首  其一二 釋師範
陽春曲，無弦琴。聲偃六律，韵排五音。月冷兮風清，山高兮水深，舉世有誰知此心。
偈頌一百四十一首  其一三 釋師範
索寞清凉寺，家風實可憐。白雲迷谷口，黄葉聚階前。衲破通身冷，柴生滿室烟。誰知今日事，不異普通年。
偈頌一百四十一首  其一四 釋師範
鶴唳于天，魚躍于淵。涵波泳月兮悠悠，乘雲馭風兮翩翩。時哉時哉，不可得而明焉，令人長憶老南泉。
偈頌一百四十一首  其一五 釋師範
客從遠方來，遺我徑寸璧。中有四箇字，不必重拈出。
偈頌一百四十一首  其一六 釋師範
一不得收，二不得放。是則迦葉擎拳，非則阿難合掌，誌公不是閑和尚。
偈頌一百四十一首  其一七 釋師範
老胡半夜見明星，瞎却平生兩眼睛。直至如今無摸索，一回舉著一傷情。
偈頌一百四十一首  其一八 釋師範
春日遲遲，春風浩浩。靈利衲僧，點即不到。唯有東村王大翁，放牛喫我谿邊草。
偈頌一百四十一首  其一九 釋師範
和麩糶麫，夾糠炊米。半夜三更，瞞神謼鬼。冷地有人覷見，直得左手掩鼻。
偈頌一百四十一首  其二○ 釋師範
糓熟豆熟，粥足飯足。仰面看天，兩手捫腹。
偈頌一百四十一首  其二一 釋師範
衲僧用處，了無定度。握土成金，握金成土。
偈頌一百四十一首  其二二 釋師範
八月十五，月圓當戶。夜半正明，天曉不露。取箇眼兮耳必聾，捨箇耳兮目必瞽。君不見老長沙弄爪牙，一踏踏倒小釋迦。將謂是箇老大蟲，元來却是一隻虎。
偈頌一百四十一首  其二三 釋師範
一冬二冬，你儂我儂。暗中偷笑，當面脫空。雖是尋常茶飯，誰知米裏有蟲。豈不見南泉道夜來好風，吹折門前一枝松。
偈頌一百四十一首  其二四 釋師範
一飽忘百饑，人人盡展眉。太平無事日，唱箇囉囉哩。
偈頌一百四十一首  其二五 釋師範
過去已過去，未來亦未來。即今名現在，現在安在哉。
偈頌一百四十一首  其二六 釋師範
年年是好年，日日是好日。好事大家知，今朝正月一。
偈頌一百四十一首  其二七 釋師範
人看人，火照火。無雜壞，忘彼我。
偈頌一百四十一首  其二八 釋師範
一拽石，二搬土。三分甜，七分苦。糞箕拈起兩肩擔，颺下钁頭無覓處。
偈頌一百四十一首  其二九 釋師範
安居結制，現前三昧。普化摇鈴，老盧踏碓。
偈頌一百四十一首  其三○ 釋師範
這兩箇老凍儂，頑處似牛皮，爛處如壞絮。雖然各有機關，爭奈渾無展處。只麽低頭懡㦬歸，不知忘却來時路。
偈頌一百四十一首  其三一 釋師範
一止一切止，一動一切動。入荒田不揀，信手拈來用。昨日有人從西川來，却得江東信。說道趙州親見老南泉，鎮州蘿蔔三斤重。
偈頌一百四十一首  其三二 釋師範
摩騰入漢，平地風波。達磨西來，重增殃禍。
偈頌一百四十一首  其三三 釋師範
作者相逢，你西我東。水歸滄海，月上孤峰。放出城中老鼠，咬殺村裏大蟲。因甚如此，閩蜀同風。
偈頌一百四十一首  其三四 釋師範
鼻繩拽脫上梅谿，橫卧千峰適所宜。豈謂業緣逃不得，依前拽耙與牽犁。
偈頌一百四十一首  其三五 釋師範
上元正月半，無油不點燈。誰人知此意，有月上危層。
偈頌一百四十一首  其三六 釋師範
去年梅，今歲柳。顔色馨香，依舊依舊。
偈頌一百四十一首  其三七 釋師範
住亦無可說，去亦無可說。竇八布衫穿，金剛嚼生鐵。
偈頌一百四十一首  其三八 釋師範
三門佛殿，一見便見。踢倒浄瓶，撼動門扇。
偈頌一百四十一首  其三九 釋師範
你不識我，我不識你。狹路相逢，腦門著地。仁者見之謂之仁，智者見之謂之智。
偈頌一百四十一首  其四○ 釋師範
夜暗晝明，天平地平。三日一雨，五日一晴。達磨大師不安本分，被人打落當門板齒，廬山歸宗和尚無端拭壞一雙眼睛。
偈頌一百四十一首  其四一 釋師範
十字街頭道得一句，三家村裏使不著。三家村裏道得一句，十字街頭使不著。
偈頌一百四十一首  其四二 釋師範
正覺山前，雙林樹下。弄假像真，弄真像假。臨風哮吼戴嵩牛，顧影嘶鳴韓幹馬。
偈頌一百四十一首  其四三 釋師範
今朝七月一，明朝七月二。一日是一日，幾箇知慚愧。
偈頌一百四十一首  其四四 釋師範
重陽九月九，箇箇盡知有。喫了茱萸茶，多是眉頭皺。唯有陶靖節獨歡顔，解道採菊東籬下，悠然見南山。
偈頌一百四十一首  其四五 釋師範
信息既通，奉君盡忠。風從虎兮雲從龍。
偈頌一百四十一首  其四六 釋師範
迦葉擎拳，阿難合掌。黄面瞿曇，全無伎倆。新乳峰一時見了，却燒沉香供養。從教人道是罰是賞。
偈頌一百四十一首  其四七 釋師範
方交正月一，又過了五日。世事冗如麻，光陰劈箭急。
偈頌一百四十一首  其四八 釋師範
東邊有知事，西邊有頭首。山僧贏得倚欄干，盡日仰頭看雲走。
偈頌一百四十一首  其四九 釋師範
春日晴，黄鶑鳴。山花似錦，汀草如茵。堪悲堪笑，公塘寨裏王節級到處巡捕，自己不知不覺，打失一雙眼睛。
偈頌一百四十一首  其五○ 釋師範
這老禿，無面目。不具些子慈悲，却有十分惡毒。喜亦不可近，怒尤不可觸。我昔被渠禁害，逼得頑蛇生足。以至今日燒一炷香謾禮三拜，要且笑不成笑哭不成哭。此冤此恨若爲伸，唵部臨唵齒臨。
偈頌一百四十一首  其五一 釋師範
佛法也不會，世法也不會。一夏九十日，瞎馿隨大隊。
偈頌一百四十一首  其五二 釋師範
二由一有，一亦莫守。新羅日午打三更，回首面南看北斗。堪悲堪笑，黄面禪和到處行脚，只管將鼻孔東邊嗅西邊嗅。自己鼻尖上有一點糞，十箇五雙因甚不覺臭。
偈頌一百四十一首  其五三 釋師範
曲中直，直中曲。有增減，無數目。等閑放在暗窗前，冷地令人看不足。
偈頌一百四十一首  其五四 釋師範
本色行脚人，須具行脚眼。千箇與萬箇，多是空檐版。
偈頌一百四十一首  其五五 釋師範
秋江清淺時，白露和煙島。搘筇寂寞中，望斷無人到。
偈頌一百四十一首  其五六 釋師範
上下三指，彼此七馬。似有似無，半真半假。乳峰被人問著，五年分疎不下。阿呵呵，笑倒東村王大姊。
偈頌一百四十一首  其五七 釋師範
語是謗，寂是誑。擬即乖，動即喪。明眼人，難近傍。絕塵情，忘伎倆。江西馬大師，南嶽讓和尚。
偈頌一百四十一首  其五八 釋師範
一冬二冬，叉手當胸。珠鑽九曲，直在其中。
偈頌一百四十一首  其五九 釋師範
上元正月半，燈火連霄漢。千人與萬人，聚頭相共看。
偈頌一百四十一首  其六○ 釋師範
作家相見，有底憑據。迥無人處，聚頭共語。寂子無端撼茶樹。
偈頌一百四十一首  其六一 釋師範
眼底年來胡種滅，叢林喜見太平時。太平消息誰相委，只許張公李老知。
偈頌一百四十一首  其六二 釋師範
萬木驚霜風，千林著秋色。堪笑寒山子，到處覓不得。
偈頌一百四十一首  其六三 釋師範
乳峰今日開爐，不會挑灰撥火。大家衲被幪頭，只麽團圞打座。不求諸聖，不重己靈。從他門外區區，世路擾擾紅塵。夏了秋，秋了冬，冬了春，思量也是慕西秦。
偈頌一百四十一首  其六四 釋師範
聲前一句，不封不樹。坐斷舌頭，如何通吐。昨日有人從天台來，却往徑山去。
偈頌一百四十一首  其六五 釋師範
臨濟爲睦州所誤，雪峰遭巖頭毒手。沒齒銜冤，萬世不朽。
偈頌一百四十一首  其六六 釋師範
前面是懸崖萬仞，後面是荆棘叢林。兩邊烈焰火聚，於中如何轉身。趙州老漢在青州，作一領布衫重七斤。
偈頌一百四十一首  其六七 釋師範
今朝正月一，只是尋常日。就中殊異處，徧界鋪銀色。
偈頌一百四十一首  其六八 釋師範
王道平平，其壽綿綿。漁歌樵唱，共樂堯年。無爲焉，無私焉，乾坤一統舊山川。
偈頌一百四十一首  其六九 釋師範
萬別千差處，事同一家。事同一家時，萬別千差。太白山前水磨日夜輪轉不歇，乳峰寺裏參退喫茶。
偈頌一百四十一首  其七○ 釋師範
縱無所畏，說大脫空。雖有希求，辨最上供。
偈頌一百四十一首  其七一 釋師範
智度菩薩母，容受一切法。然於一切法，而離分別相。分別既離，諸法如如。蜀江萬派朝滄海，閩嶺千尋插太虛。
偈頌一百四十一首  其七二 釋師範
擊皷陞堂，大衆雲集。佛法有底商量，今日熱如昨日。
偈頌一百四十一首  其七三 釋師範
克期取證，繫縛盲馿。休夏自陳，且莫鬼語。
偈頌一百四十一首  其七四 釋師範
秋高增爽氣，夜寒添夾被。草蟲吟壁根，黄葉飄庭際。直得山僧展轉返側，喜而不寐。阿呵呵，伸脚元在縮脚裏。
偈頌一百四十一首  其七五 釋師範
面面相看，眼眼廝覷。衣外別傳，有甚憑據。倒却門前剎竿著，鳳棲不在梧桐樹。
偈頌一百四十一首  其七六 釋師範
火焰爲三世諸佛說法，三世諸佛立地聽。聽在說處，說在聽處。聽說兩忘，如何剖露。經入藏，禪歸海。唯是馬簸箕，拈弄有餘態。每遇中秋玩月時，尋思直是令人愛。
偈頌一百四十一首  其七七 釋師範
大惠老漢無端，隨後說難說易。拈得口兮失却鼻。
偈頌一百四十一首  其七八 釋師範
坦坦平如鏡，彎彎曲似鈎。無人收拾得，颺在糞堆頭。
偈頌一百四十一首  其七九 釋師範
無味乃真味，真味真無味。若知真味者，更不說真味。曾聞一飽忘百饑，今日山僧身便走。
偈頌一百四十一首  其八○ 釋師範
雲門一曲，從來無譜。韵出五音，調高千古。就中妙旨許誰知，幾擬黄金鑄子期。
偈頌一百四十一首  其八一 釋師範
我有一語，非甜非苦。既遇知音，如何通吐。夜來點得柳土獐，如今變成尾火虎。
偈頌一百四十一首  其八二 釋師範
靈山山上葛藤樹，引蔓牽枝徧界生。慚愧波旬推倒後，東西有路與人行。
偈頌一百四十一首  其八三 釋師範
貍奴白牯，相共證明，大難大難。碧眼黄頭，亦須莽鹵。黄連甜，甘草苦，發機須是千鈞弩。
偈頌一百四十一首  其八四 釋師範
從這裏流出，滔滔無盡日。巨浪湧千尋，誰知無一滴。
偈頌一百四十一首  其八五 釋師範
韶光爛熳時，百卉皆妍秀。處處有春風，村村自花柳。靈雲眼裏添釘，玄沙袖中出手。除非自解倒騎馿，一生不著隨人後。
偈頌一百四十一首  其八六 釋師範
太白峰前收陣脚，鑑湖歸唱村田樂。無端調轉入新豐，誰知錯處非常錯。直得洞水逆流，乳峰倒卓。石女攢眉，木人淚落。此曲如今誰共聞，越山無際天無垠。
偈頌一百四十一首  其八七 釋師範
三日前，五日後，藥若不瞑眩，厥疾弗瘳，折脚雲門見睦州。
偈頌一百四十一首  其八八 釋師範
今朝九月九，談禪不開口。若是陶淵明，攢眉便回首。籬邊黄菊正芬披，一枝兩枝三枝四五六七枝。
偈頌一百四十一首  其八九 釋師範
一句子，墨漆黑。無欛柄，有準則。碓搗東南，磨推西北。
偈頌一百四十一首  其九○ 釋師範
清寥寥，白滴滴。匙挑不上，針劄不入。是則是，須知花發不干春，切忌寒灰煨殺人。
偈頌一百四十一首  其九一 釋師範
千討萬討討不見，都不要討却成現。十字街頭逢阿爺，眉毛蓋眼胡鬚面。
偈頌一百四十一首  其九二 釋師範
天上星，地下木。見便見，休□速。老瞿曇，空捏目。三七日，心返復。從此拏空便脫空，天上人間徧流毒。带累兒孫直至今，醫得耳聾成瞎禿。鄮峰雖與同路行，却不與他同處宿。
偈頌一百四十一首  其九三 釋師範
擬即差，動即隔。忘伎倆，絕聲色。兩手揶揄懡㦬休，東村有箇王大伯。
偈頌一百四十一首  其九四 釋師範
鳳凰臺畔，玉几峰前。築著磕著，夙世生冤。
偈頌一百四十一首  其九五 釋師範
有一物，黑似漆，亙古今，無人識。却被秋蟲知，唧唧空嘆息。而今拈出普請看，分文不直。
偈頌一百四十一首  其九六 釋師範
人皆競賞中秋，惟有山僧不管。大都天上月圓，只是尋常月半。
偈頌一百四十一首  其九七 釋師範
行不動塵，語不動唇。現成行貨，黄金白銀。君不見洞山老，問佛直答麻三斤。
偈頌一百四十一首  其九八 釋師範
輕如鴻毛輕，重若丘山重。安排不得處，信手拈來用。雖是死蛇，却要活弄。
偈頌一百四十一首  其九九 釋師範
衲僧門下，無可不可。熱則到處乘凉，寒則圍爐向火。饑則餐，困則卧。執法修行，如牛拽磨。
偈頌一百四十一首  其一○○ 釋師範
二月春光明媚，是處花酣柳醉。五湖四海禪流，切忌開眼瞌睡。
偈頌一百四十一首  其一○一 釋師範
來無所從，南高峰，北高峰。去無所至，東澗水，西澗水。幻泡忽滅，證得烏龜成白鱉。清風未已，須信高原元不死。
偈頌一百四十一首  其一○二 釋師範
名不得，狀不得，復是何物。見得到，用得親，不由別人。有時恁麽，有時不恁麽，無毛鷂子貼天飛，带角大蟲當路卧。
偈頌一百四十一首  其一○三 釋師範
當明有暗，當暗有明。口說如啞，眼見如盲。門外一條通驛路，朝朝暮暮有人行。
偈頌一百四十一首  其一○四 釋師範
炎炎六月，飄風灑雪。百丈耳聾，黄蘗吐舌。海闊山高誰與論，一回飲水一回噎。
偈頌一百四十一首  其一○五 釋師範
瞿曇你自瞿曇，達磨從他達磨。佛法有底商量，各自歸堂向火。
偈頌一百四十一首  其一○六 釋師範
半真半假千家貨，非實非虛百寶囊。盡底打開都見了，有誰合火共分贓。
偈頌一百四十一首  其一○七 釋師範
二由一有，一亦莫守。一心不生，萬法無咎。
偈頌一百四十一首  其一○八 釋師範
現前三昧，了無向背。雪壓樓臺，風號松檜。
偈頌一百四十一首  其一○九 釋師範
內空外空內外空，四大五藴不可得，山河大地不可得。不可得亦不可得，舜若多神面皮黑。
偈頌一百四十一首  其一一○ 釋師範
拄杖子，難摸索。有時喜，有時惡。攪動滄溟，衝開碧落，何如普化摇鈴鐸。
偈頌一百四十一首  其一一一 釋師範
形名未兆，文彩全彰。短者自短，長者自長。黄面瞿曇徒自說黄道黑，胡鬚達磨何須歷魏遊梁。長憶江南二三月，鷓鴣啼處百花香。
偈頌一百四十一首  其一一二 釋師範
三月春將老，萬木獻青杪。微雨濕殘紅，泉聲雜幽鳥。堪悲堪笑，寒山子，歸不得，忘却來時道。
偈頌一百四十一首  其一一三 釋師範
荷葉團團團似鏡，菱角尖尖尖似錐。風吹柳絮毛毬走，雨打梨花蛺蝶飛。
偈頌一百四十一首  其一一四 釋師範
萬籟聲沉沉，虛堂夜寂寂。不見寒山子，未免空相憶。休相憶，元來在這裏。
偈頌一百四十一首  其一一五 釋師範
今朝八月二十五，記得洞山離查渡。韶石山頭打不回，追至如今無本據。問佛便答麻三斤，何似庭前柏樹子。蒼鷹搦卧兔，貓兒捉老鼠。
偈頌一百四十一首  其一一六 釋師範
萬籟風悽悽，千林露滴滴。塞鴈起平沙，夜蟲吟破壁。舉一不得，舉二放過一著，更聽拄杖子露箇消息。
偈頌一百四十一首  其一一七 釋師範
無道可學，無禪可參。黄頭碧眼，徒話指南。霧歛雲收天宇寬，門前幸有千朵青山萬朵青山，徘徊贏得倚欄干。
偈頌一百四十一首  其一一八 釋師範
橫說豎說何曾動著舌頭，逆行順行總是家常茶飯。有準繩，無畔岸，吾道一以貫。
偈頌一百四十一首  其一一九 釋師範
一陽生，萬彙生。正當生，作麽生。羣陰消殄，吾道大亨。
偈頌一百四十一首  其一二○ 釋師範
一年十二月，此月乃當盡。一月三十日，此日方起頭。此日即是尋常日，那裏是起頭處。此月即是尋常月，那裏是盡頭處。
偈頌一百四十一首  其一二一 釋師範
聲前句，量外機。明歷歷，峭巍巍。舉者既少，見者亦稀。抖擻多年穿破衲，襤毿一半逐雲飛。
偈頌一百四十一首  其一二二 釋師範
春風浩浩，春雨綿綿。花凝曉露，柳带寒煙。造化無作而作，萬法不然而然。達磨九年空面壁，善財走得脚皮穿。
偈頌一百四十一首  其一二三 釋師範
淺聞深悟，深聞不悟。迷逢達磨，趙婆呷醋。
偈頌一百四十一首  其一二四 釋師範
木中有火，鑽之始明。鑛中有金，煉之始精。諸人分上各各有無價之寶，如何甘自溺於陰入之坑。
偈頌一百四十一首  其一二五 釋師範
一夏逡巡已過半，往往精勤成懶慢。幸然底事十分現成，因甚到夜打疊不辦。君不見趙州末上見南泉，何似雪峰參老觀。
偈頌一百四十一首  其一二六 釋師範
阿剌剌，橫該抹。天何高，地何闊。碧眼與黄頭，徒自閙聒聒。育王恁麽道，也是將鹽止渴。
偈頌一百四十一首  其一二七 釋師範
一處通，處處通，手頭活落，脚下玲瓏。常記南泉提起處，刈禾鎌子快如風。
偈頌一百四十一首  其一二八 釋師範
仰面看天，低頭覷地。明眼衲僧，討甚巴鼻。豈不見山前明覺寺裏有箇陳闍黎，解道蘇嚕蘇嚕悉唎悉唎。
偈頌一百四十一首  其一二九 釋師範
前月只此月，後月亦此月。何得塵世人，競賞中秋節。
偈頌一百四十一首  其一三○ 釋師範
九日當佳節，黄花處處新。相逢多醉客，少見獨醒人。打草只要蛇驚。
偈頌一百四十一首  其一三一 釋師範
七佛已前，無消息處有消息，那箇不知。七佛已後，有消息處無消息，是人不會。知不知，會不會，璞玉渾金，泥團土塊。
偈頌一百四十一首  其一三二 釋師範
一年十二月，只餘此一月。此月極盡處，又見明年月。循環既無端，何勞强分別。
偈頌一百四十一首  其一三三 釋師範
錦包特石，鐵裹泥團。現成活計，格外鄉談。明眼衲僧會不得，月移梅影上欄干。
偈頌一百四十一首  其一三四 釋師範
二月十五，瞿曇滅度。諸天悲泣，羣魔鼓舞。
偈頌一百四十一首  其一三五 釋師範
春色依依，花木芳菲。滿眼滿耳，絕毫絕釐。惟有子規知此意，一聲聲道不如歸。
偈頌一百四十一首  其一三六 釋師範
黄蘗樹頭蜜果，破蓆袋裏珠珍，愈藏愈顯，日久日新。爭似颺從閑壁角，聽教人道不逢春。
偈頌一百四十一首  其一三七 釋師範
少林消息絕，大地一團鐵。愁殺寒山子，無言倚寥泬，悲風流水聲嗚咽。
偈頌一百四十一首  其一三八 釋師範
五五二十五，六六三十六。縱以大衍數，終是數不足。數得足，無不足，碧眼黄頭，口啞舌禿。
偈頌一百四十一首  其一三九 釋師範
我與這老漢，本自無交涉。狹路偶相逢，歡喜成冤結。此結不可解，此冤不可雪。唵噴噴㗶㗶勑攝。
偈頌一百四十一首  其一四○ 釋師範
朝碌碌，暮悠悠。非懈怠，非精修。華亭船子，北地趙州。
偈頌一百四十一首  其一四一 釋師範
九旬今已滿，那事竟如何。無爲無事人，往往成蹉跎。育王敢道不蹉跎，少年曾決龍蛇陣，老倒還同穉子歌。
偈頌七十六首  其一 釋師範
廣大樓閣，門戶不扃。了事衲僧，未行先到。且到後如何，眼不見爲浄。
偈頌七十六首  其二 釋師範
天上無彌勒，人間無釋迦。燒香禮拜誰，唵摩尼達哩吽㗶吒。
偈頌七十六首  其三 釋師範
去年底，今年底。輒莫明年更明年，年年只如是。黄花爛爛醉重陽，落葉蕭蕭愁滿地。
偈頌七十六首  其四 釋師範
初冬時節又相催，浩浩諸方爐鞴開。獨有徑山文武火，不知煨殺幾人來。
偈頌七十六首  其五 釋師範
五峰門下，三箇五箇。衲被幪頭，圍爐打坐。鼻笑瞿曇，平欺達磨。又誰管你，張三李六。諸方爐鞴正炎炎，何似徑山文武火。
偈頌七十六首  其六 釋師範
赤手空拳下山去，滿船和月載歸來。五峰可煞無慚愧，面面相看眼未開。
偈頌七十六首  其七 釋師範
同身共命，同氣連枝。阿難合掌，迦葉揚眉。就中一句子，不許外人知。
偈頌七十六首  其八 釋師範
不寒不熱，好箇時節。黄鶑頻織柳絲烟，子規猶哭松梢月。
偈頌七十六首  其九 釋師範
指天指地弄精魂，只爲生來無腦門。韶石一棒打不殺，至今恩愛俱成冤。正當四月八，底事與誰論。門外千峰萬峰啼斷猿。
偈頌七十六首  其一○ 釋師範
南北東西八百牛，時來群聚五峰頭。饑餐飽卧松風裏，晝不拘兮夜不收。
偈頌七十六首  其一一 釋師範
萬年石橋，三平石梁。總沒交涉，恰恰相當。足陌見錢買賣，一毫不用商量。
偈頌七十六首  其一二 釋師範
劫灰飛盡見靈蹤，突兀凌霄對五峰。意在目前誰共委，相同扶起舊家風。
偈頌七十六首  其一三 釋師範
五月端午節，底事不須說。百怪盡潜蹤，羣魔俱殄滅。
偈頌七十六首  其一四 釋師範
去時萬木含愁色，歸日千峰展笑容。此意此心知有自，一爐香爇散天風。
偈頌七十六首  其一五 釋師範
七月八月，或凉或熱。景色凄清，蟬聲嗚咽。觀音菩薩將錢買胡餠，放下手却是饅頭，韶陽老人得一橛。
偈頌七十六首  其一六 釋師範
逾月走紅塵，生涯隨處新。逢人陪笑面，接物强精神。僥倖遇明主，帡幪感重臣。歸來何以報，只此謝堯仁。
偈頌七十六首  其一七 釋師範
三分光陰二早過，靈臺一點不揩磨。貪生逐日區區去，喚不回頭爭奈何。
偈頌七十六首  其一八 釋師範
九日重陽節，東籬賞菊花。歌懽公子事，淡薄野僧家。
偈頌七十六首  其一九 釋師範
十五日以前，常在途中，不離家舍。十五日以後，常在家舍，不離途中。正當十五日，跛跛挈挈，百醜千拙。張都料，李作頭，鑿竅底鑿竅，著楔底著楔。雙徑來來去去人，長安夜夜家家月。
偈頌七十六首  其二○ 釋師範
六月火邊坐，三冬水裏走。怒中呈笑面，閙處伸毛手。滿載沒底船，歸來重抖擻。抖擻箇甚麽，蘇州有，常州有。
偈頌七十六首  其二一 釋師範
傾蓋相逢，已成多事。側鞭回首，早涉繁詞。
偈頌七十六首  其二二 釋師範
韶光去也誰能留，長江衮衮無暫休。人生既老不復少，此心未了空悠悠。
偈頌七十六首  其二三 釋師範
指天指地，徒張意氣。一棒打殺，更無巴鼻。徑山今日都盧放過，且要一時腦門著地。
偈頌七十六首  其二四 釋師範
數百禪和數十州，襤襂破衲面搊搜。諸方有道不肯學，甘共山僧拽木頭。
偈頌七十六首  其二五 釋師範
楊歧設忌，做盡鬼怪。徑山設忌，一無所解。隨分淡淡薄薄，點一盃茶，燒一炷香，謾禮三拜。若謂報德酬恩，兔子喫牛奶。
偈頌七十六首  其二六 釋師範
時節不相饒，俄當七月朝。未聞桐葉落，已覺稻香飄。泣露蟬聲咽，迎秋雁影遥。有誰相共委，突兀對凌霄。
偈頌七十六首  其二七 釋師範
一陽來復，萬彙發生。寒谷回春，冰河解凍。
偈頌七十六首  其二八 釋師範
昔年當此日，生箇老妖孽。殃害大地人，有屈無處雪。雲門憤不甘，一棒要打殺。打不殺，至今年年有箇四月八。
偈頌七十六首  其二九 釋師範
徑山今日結夏，不分上中下座。健則運瓦搬椽，困則橫眠倒卧。誰管你孔夫子李老君胡達磨，善賈者不停死貨。
偈頌七十六首  其三○ 釋師範
蜻蜓許是好蜻蜓，飛來飛去不曾停。捉來摘除兩箇翼，便是一枚大鐵釘。
偈頌七十六首  其三一 釋師範
這箇老凍儂，猛利如虎狼。威凜萬壑風，眼摇百步光。我昔編其鬚，脫命於毫芒。至今數十載，毒恨不可忘。此世後世永永不願見，臨風誓此一爐香。
偈頌七十六首  其三二 釋師範
千峰萬峰濃潑眼，十谿五谿深沒腰。只有山翁喜相接，聲聲慚愧與難消。且道還有所得也無，蝦蟆口裏一粒椒。
偈頌七十六首  其三三 釋師範
黄菊新開剪剪金，忻逢佳節興難禁。臨高無語寫幽思，拄杖爲吾聊一吟。
偈頌七十六首  其三四 釋師範
二由一有，一亦莫守。文殊普賢，泥豬疥狗。
偈頌七十六首  其三五 釋師範
天地之根，萬物之主。大千無以居其尊，劫石難以並其固。
偈頌七十六首  其三六 釋師範
衲僧家，無本據。動靜去留，無非活路。進一步，臨機沒回互。退一步，聲色如聾瞽。
偈頌七十六首  其三七 釋師範
此功德海無邊際，流出當人一念中。一念真心充法界，當知福報亦無窮。
偈頌七十六首  其三八 釋師範
恍恍惚惚，杳杳冥冥，非精非物，非佛非心。缺齒老胡得之而不識，颺在乎嵩山之陰。諸人還識得麽，水上青青綠，元來是浮萍。
偈頌七十六首  其三九 釋師範
佛祖命脈，洞然明白。黑漆屏風，松蘿亮隔。
偈頌七十六首  其四○ 釋師範
孟冬薄寒，仲冬嚴寒。寒則普天普地寒，結成冰片，凍破泥團。達磨不會，大難大難。
偈頌七十六首  其四一 釋師範
雪山六年凍不死，一麻一麥餓不死。無端更道悟明星，躂倒至今扶不起。普賢蹙頞，文殊偷喜。
偈頌七十六首  其四二 釋師範
纔擬恁麽，便不恁麽。成現生涯，陳年滯貨。雪峰輥出三箇毬，𡎺著嵩山破竈墮。
偈頌七十六首  其四三 釋師範
只箇叢林粥飯僧，濫膺徽號愧無能。臨風將底祝君壽，遥指南山千萬層。
偈頌七十六首  其四四 釋師範
土宿頷下長髭鬚，浄飯宮中生悉達。西天此土絕知音，千古萬古阿剌剌。
偈頌七十六首  其四五 釋師範
昨日九月九，過了重陽節。今日憶重陽，陞堂何可說。擬欲問黄花，黄花雖有在東籬。擬欲問白醪，白醪雖有非我知。不如一時放下衲被幪頭，從教門外風颼颼，雨颼颼，幽州江口，採石渡頭，三三兩兩釣漁舟。
偈頌七十六首  其四六 釋師範
竿頭絲線放還收，時有金鱗上直鈎。風月滿船雖不惡，爭如峰頂冷湫湫。
偈頌七十六首  其四七 釋師範
雪峰發九重聖箭，誰敢當鋒。三聖躍透網金麟，應無雜食。要明那畔事，須是這邊人。三家村裏，閙市叢中。妙應無私，臨機有準。不是冤家不與隣。
偈頌七十六首  其四八 釋師範
徑山結夏，不論功過。飯來展鉢盂，困則伸脚卧。縱有千人萬人，只消一箇半箇。豈不見流支要打胡達磨。
偈頌七十六首  其四九 釋師範
雪峰輥毬，睦州擔版。楊歧栗棘蓬，東山鐵酸餡。多處添，少處減，留得翠巖眉毛蓋眼。
偈頌七十六首  其五○ 釋師範
一年十二月，月月有月半。何獨喜中秋，一時爭賞玩。人人盡道十分圓，我道依前缺一半。
偈頌七十六首  其五一 釋師範
徑山無伎倆，住院多阻障。飯在平江府，口在凌霄上。河港既不通，千里空相望。暫假維摩手，一鉢共分餉。
偈頌七十六首  其五二 釋師範
現成公案，何事不辦。百發百中，無邊無畔。捏不聚，撥不散。萬籟俱沉兮明月半窗，一色難分兮蘆花兩岸。
偈頌七十六首  其五三 釋師範
達磨西來，添鹽減醤。後代兒孫，千般萬樣。誰信碁盤石，元在凌霄上。山僧恁麽道，已是龜毛長數丈。
偈頌七十六首  其五四 釋師範
徑山門下，無彼無我。大家疊足挨肩，共向無煙宿火。若是香匙火筯，不得動著。不見道丹霞燒木佛，院主眉鬚墮。
偈頌七十六首  其五五 釋師範
健時要坐禪，困時要打眠。肚饑須喫飯，陸地要行船。
偈頌七十六首  其五六 釋師範
戶牖見通，牆壁生礙。簸箕有唇，洞庭無蓋。
偈頌七十六首  其五七 釋師範
萬籟沉沉，孤月團團。葉零零兮山瘦，風蕭蕭兮夜寒，不知誰共倚欄干。
偈頌七十六首  其五八 釋師範
去年不在家，虛過重陽節。今年既在家，須要强施設。淡水煮冬瓜，真箇滋味別。不知滋味者，却似嚼生鐵。
偈頌七十六首  其五九 釋師範
重巖風露清，深院霜天曉。一曲少林春，幾人彈得妙。自古彈者希，亦復聽者少。以之贈伯牙，伯牙不肯要。以之獻子期，子期拍手笑。休休，不如留取自彈一曲，何似大石調。
偈頌七十六首  其六○ 釋師範
徑山不敢相謾，開口便見心肝。今朝十月十五，下元解厄水官。
偈頌七十六首  其六一 釋師範
天清地寧，慶襲一人。九州四海，咸被堯仁。熙熙然涵泳化育，猶千花萬卉之逢春。
偈頌七十六首  其六二 釋師範
五峰門下，百種全無。僧牀迫窄，堂供蕭疎。脚下踏著底，破磚頭碎瓦礫。面前撞見底，王獦獠李麻胡。恁麽薄福住山，真箇辜負老胡。
偈頌七十六首  其六三 釋師範
禦寒古有家風在，三個柴頭品字煨。今日無柴又無炭，從教各自撥寒灰。
偈頌七十六首  其六四 釋師範
一見便見，更不再見。張顛草書，李廣神箭。
偈頌七十六首  其六五 釋師範
舊年佛法，說到臘月極盡頭。新年佛法，又從正月還起頭。若論起頭與極頭，都盧只在拄杖頭。
偈頌七十六首  其六六 釋師範
一二三四五，各各面相覩。甜瓜徹蔕甜，苦瓠連根苦。
偈頌七十六首  其六七 釋師範
曉來瑞氣鬰葱葱，流出恩波自九重。地厚天高何以報，飽看南嶽祝融峰。
偈頌七十六首  其六八 釋師範
龍蛇混雜，凡聖交參。儱儱侗侗，顢顢頇頇。
偈頌七十六首  其六九 釋師範
燒香草舍蚊煙，禮拜小兒匍匐。楊歧頂上握拳，何似鎮州蘿蔔。噫，有年無德。
偈頌七十六首  其七○ 釋師範
一夏已滿，無事不辦。遂府鉢盂，邛州磁碗。
偈頌七十六首  其七一 釋師範
指月與話月，檐雪共填井。玩月與捧月，未免弄光影。月聻彷彿似鹽官扇子，元來恰是雲門胡餠。
偈頌七十六首  其七二 釋師範
世人住處我不住，世人行處我不行。天下叢林今日開爐，諸方老凍儂聲鼓集衆。
偈頌七十六首  其七三 釋師範
喚起凌霄峰頂龍，縱橫變化妙難窮。一聲霹靂擎頭角，三日爲霖四海通。
偈頌七十六首  其七四 釋師範
擾擾怱怱，晨鷄暮鐘。瑞巖不會，喚主人翁。
偈頌七十六首  其七五 釋師範
雲收霧歛，地闢天開。處處彌勒，門門善財。安得真男子，同上黄金臺。
偈頌七十六首  其七六 釋師範
二月復二月，韶光尚可留。雪消深澗底，花發舊枝頭。萬木寒威解，千峰翠色浮。有誰知此意，相共倚危樓。
偈頌十七首  其一 釋師範
二千年前，尺不如寸。二千年後，寸不如尺。清凉到這裏，眼不見爲浄。只將三文錢，娶箇黑老婆。長裙短袖，拖泥带水，隈隈𣯧𣯧。且恁麽過，更誰管你。結制解制，長期短期。殺生護生，得念失念。阿呵呵，少林穿耳客，元是老臊胡。
偈頌十七首  其二 釋師範
法無去來，無動轉相。燈籠掛在露柱邊，露柱掛在燈籠上。一年三百六十日，日日一般，一日十二時，時時一樣。
偈頌十七首  其三 釋師範
滴水滴凍，渾無罅縫。明眼衲僧，失却鼻孔。
偈頌十七首  其四 釋師範
大地黑如漆，古今無消息。達磨老臊胡，九年空面壁。
偈頌十七首  其五 釋師範
坐斷主人翁，不落第二見。一念萬年，萬年一念。
偈頌十七首  其六 釋師範
百二十日夏，如今已告圓。就中一句子，切忌錯流傳。
偈頌十七首  其七 釋師範
六爻既窮，陰魔自殄。一陽來復，吾道大亨。
偈頌十七首  其八 釋師範
面門一思，長時無間。見成句子，百味完全。
偈頌十七首  其九 釋師範
諸佛不出世，祖師不西來。顢頇一句子，南嶽對天台。
偈頌十七首  其一○ 釋師範
舊歲今宵去，去去實不去。新年明日來，來來實不來。萬古長空無變異，循環日月空相催。
偈頌十七首  其一一 釋師範
機不離位，沉乎醉鄉。語不離窠，滯在金網。
偈頌十七首  其一二 釋師範
土木場中過兩冬，朝怱怱兮暮怱怱。從來業識無憑據，說甚東山大脫空。
偈頌十七首  其一三 釋師範
言無展事，語不投機。承言者喪，滯句者迷。
偈頌十七首  其一四 釋師範
舊歲即新歲，新年即舊年。要知新歲歲，元是舊年年。
偈頌十七首  其一五 釋師範
江南兩浙，春寒秋熱。塵沙劫事在如今，如今不異塵沙劫。
偈頌十七首  其一六 釋師範
光景怱怱若逝川，舊年去了又新年。年來年去自來去，底事何曾有變遷。
偈頌十七首  其一七 釋師範
金木水火土，大蟲元是虎。堪笑李將軍，藍田空沒羽。
頌古四十四首  其一 釋師範
靈山一會善隄防，蠱毒之家水莫嘗。迦葉無端霑一滴，至今猶自面皮黄。
頌古四十四首  其二 釋師範
古老相傳鬼叫坑，看來人鬼不多爭。早知鬼便是人做，夜半三更也可行。
頌古四十四首  其三 釋師範
君王一語出如綸，尊者眉毛八字分。四海風清煙浪靜，碧天無際水無垠。
頌古四十四首  其四 釋師範
大士錯解注，誌公錯注解。臭肉積屠門，堪笑無人買。
頌古四十四首  其五 釋師範
雨散雲收後，崔嵬數十峰。王維雖敏手，難落筆頭蹤。
頌古四十四首  其六 釋師範
春生夏長，淡飯粗茶。魚投臭水，彩奔齪家。
頌古四十四首  其七 釋師範
地神歸地，天神歸天。慇懃奉送，寶馬金錢。
頌古四十四首  其八 釋師範
一柄無情雪刃刀，當鋒誰敢犯秋毫。馬師父子親提掇，血噴千山風怒號。
頌古四十四首  其九 釋師範
諸子生涯各有成，從來孝順兩邊生。貪歡一夜渾家樂，失曉連忙打五更。
頌古四十四首  其一○ 釋師範
日面月面，突出難辨。擬欲抬眸，空中兩片。
頌古四十四首  其一一 釋師範
金毛獅子，生鐵秤鎚。渾崙無縫，切忌針錐。
頌古四十四首  其一二 釋師範
衝開碧落松千尺，截斷紅塵水一谿。飽食高眠人不到，日從東出又沉西。
頌古四十四首  其一三 釋師範
南嶽峰前老石頭，憐兒何事不知羞。爲人點眼長伸脚，直至而今懶不收。
頌古四十四首  其一四 釋師範
鋪席宏開見也麽，買人何似看人多。十成好箇吹毛劍，只作陶家壁上梭。
頌古四十四首  其一五 釋師範
兀兀地思量，無可得思量。無可思量處，真箇好思量。大庾嶺頭逢六祖，鼇山店上見曾郎。
頌古四十四首  其一六 釋師範
持來送去樣團團，覆陰兒孫義不寒。何似當時休擘破，渾崙留與後人看。
頌古四十四首  其一七 釋師範
蘿蔔從來出鎮州，城南門外水東流。饒君說得渾相似，須是親曾到地頭。
頌古四十四首  其一八 釋師範
千載巖前樹，曾無刀斧痕。羚羊纔觸著，滿地葉紛紛。
頌古四十四首  其一九 釋師範
混成一氣，周行四時。惟天爲大，惟堯則之。
頌古四十四首  其二○ 釋師範
閃爍旌旗驟往來，幾人遥望起疑猜。此時若得樊公脚，一踏鴻門兩扇開。
頌古四十四首  其二一 釋師範
驟馬加鞭上酒樓，何如坐地看楊州。是非長短俱裁了，鼠竊終難似狗偷。
頌古四十四首  其二二 釋師範
臺山路上箇婆婆，平地無風起丈波。下却斗門通底閘，更無一滴到黄河。
頌古四十四首  其二三 釋師範
風前一曲動離愁，那箇行人不舉頭。手把花枝半遮面，不令人見轉風流。
頌古四十四首  其二四 釋師範
分明指出與人看，多少禪和被熱瞞。舉目只知看雨勢，不知秋水沒欄干。
頌古四十四首  其二五 釋師範
共樂昇平道泰時，相逢終不展鎗旗。隨宜淡飯清茶外，困卧閑行幾箇知。
頌古四十四首  其二六 釋師範
賊火相逢恰五更，見成贓物不須爭。暗中多少都分了，天曉依前各自行。
頌古四十四首  其二七 釋師範
銅公塘，鐵奉化。得人憎，得人怕。不是明州人，定說蘇州語。
頌古四十四首  其二八 釋師範
洞山平地露尸骸，庵主將身一處埋。狼藉髑髏相枕藉，悲風愁霧不勝懷。
頌古四十四首  其二九 釋師範
骨裹皮兮皮裹骨，大隨放出遼天鶻。東西南北謾擡眸，不知已過新羅國。
頌古四十四首  其三○ 釋師範
頑皮老虎卧林丘，一任傍人放滴油。滿肚只因曾飽肉，縱加呼喚懶擡頭。
頌古四十四首  其三一 釋師範
起滅不停誰解看，當機一拶透重關。東西總是長安路，蕩蕩無拘自往還。
頌古四十四首  其三二 釋師範
同舟共賞洞庭春，終日徘徊柳岸陰。却得漁人加櫓棹，等閑抹過碧波心。
頌古四十四首  其三三 釋師範
一片荆山璞，分明辨者難。幾人偷眼覷，只作石頭看。
頌古四十四首  其三四 釋師範
種田博飯喫，飽卧長伸脚。把將三界來，安向左邊著。引得龍牙老古錐，手裏把柄破木杓。
頌古四十四首  其三五 釋師範
一擲神杯定吉凶，再占重卜轉靈通。分明見了今年事，却說明年事不同。
頌古四十四首  其三六 釋師範
夢裏思歸問故鄉，明明說與尚徉狂。白雲盡處重回首，無限青山對夕陽。
頌古四十四首  其三七 釋師範
紅輪決定沉西去，未審魂靈往那方。哭慟一聲無處避，櫂頭親見本爺娘。
頌古四十四首  其三八 釋師範
一年三百六十日，日日日從東畔出。昨夜黄昏又落西，茫茫無處尋蹤跡。
頌古四十四首  其三九 釋師範
矜誇富貴，賤賣赤窮。殺人可恕，無禮難容。
頌古四十四首  其四○ 釋師範
臘月三十日，開口便爲敕。更擬問如何，明朝正月一。
頌古四十四首  其四一 釋師範
深深親下拜，三代禮全該。此意如不然，玉帛云乎哉。
頌古四十四首  其四二 釋師範
大匠不巧，大儒不學。動輒中方圓，舉皆成禮樂。堪笑鄉村賣卜人，徒勞鑽破烏龜殻。
頌古四十四首  其四三 釋師範
黯澹灘，黯澹灘，十隻船來九隻翻。惟有三山陳上舍，我向陸地裏行，看你奈我何。
頌古四十四首  其四四 釋師範
山花似錦水如藍，突出乾坤不露顔。曾踏武陵溪畔路，洞中春色異人間。
花光十梅 懸崖放下 釋師範
萬仞崖頭自放身，始知花發不干春。更從箇裏尋枝葉，笑倒當年樹下人。
花光十梅 絕後再甦 釋師範
孤根脫落偃蒼苔，冷地無端笑眼開。莫怪雪霜欺不得，只因曾向死中來。
花光十梅 平地回春 釋師範
萬木千花凍未醒，東君無處覓歸程。擡眸忽見春風面，的皪枝頭數點青。
花光十梅 淡中有味 釋師範
半開半合榮枯外，似有似無閑淡中。自是一般風味別，笑他紅紫鬭芳叢。
花光十梅 一枝橫出 釋師範
莫謂南枝能放花，傍分北秀亦堪誇。黄梅不用爭高下，草本傳來共一家。
花光十梅 五葉聯芳 釋師範
花開五葉自芬芳，欺麝欺蘭別是香。傳得靈根元不朽，豈惟流落在花光。
花光十梅 正偏自在 釋師範
花合花開有正偏，不完全處却完全。要知根蔕從何得，多見生埋洞水邊。
花光十梅 高下隨宜 釋師範
樹有高低枝短長，花開隨處恰相當。都緣妙得毫端趣，豎抹橫拖總不妨。
花光十梅 幻花滅盡 釋師範
花分枝北與枝南，向背橫斜有許般。何待支郎强描邈，開時便作謝時看。
花光十梅 實相常圓 釋師範
黄底自黄青底青，枝頭一一見天真。如今酸澀都忘了，核子如何舉似人。
朝陽穿破衲 釋師範
橫片豎片胡亂搭，長針短針信意聯。但見日頭東畔出，不知塵世是何年。
對月了殘經 釋師範
入海算沙徒自疲，風前月下幾攢眉。即今休去便休去，欲覓了時無了時。
入己還閉 釋師範
南方經歷幾雲煙，收得珍奇貨滿船。彈指便風帆到岸，一時翻作大光錢。
懷古 釋師範
空山寥寥，黄葉蕭蕭。斯人不來兮，暮待之以朝。斯人或來兮，兩無語而意消。歸去也，衣飄飄，路迢迢。誰同其孤標，月在青霄。
四威儀  其一 釋師範
山中行，移步放教輕。無別意，恐他幽鳥驚。
四威儀  其二 釋師範
山中住，落葉不知數。無人掃，翳却松門路。
四威儀  其三 釋師範
山中坐，習閑成懶惰。少獻花，但見猿偷菓。
四威儀  其四 釋師範
山中卧，不知時節過。雨打窗，好夢都驚破。
次建康留守趙龍圖雷音堂韵  其一 釋師範
晴空霹靂絕追尋，聽者須教辨者瘖。坐斷封疆行正令，迥然超越去來今。
次建康留守趙龍圖雷音堂韵  其二 釋師範
底事明明不用尋，通身有口却如瘖。笑他盧老能多事，引蔓牽枝誑古今。
次建康留守趙龍圖雷音堂韵  其三 釋師範
居士門高幾萬尋，曾聆一語警肓瘖。誰知千里同風事，歷歷分明在目今。
次平江知府鄒編修韵  其一 釋師範
曹谿平地起風濤，後代船高水亦高。寄語隨流入流者，更須拋却手中篙。
次平江知府鄒編修韵  其二 釋師範
曾駕鐵船驚海濤，想應不怕浪頭高。鄞江一滴渾無有，切莫妄傳深幾篙。
次長沙趙督相送惠首座韵  其一 釋師範
行脚親曾到地頭，固知不是等閑遊。歸時有問五峰信，爲報龍淵已絕流。
次長沙趙督相送惠首座韵  其二 釋師範
絕流之句許誰知，獨有毗耶老古錐。非是望梅圖止渴，調羹已熟向南枝。
次韵題大梅常禪師塔  其一 釋師範
馬師問處沒蹤由，或示三冬話九秋。認著即心心即佛，一絲頭是一絲頭。
次韵題大梅常禪師塔  其二 釋師範
茫茫摘葉與尋枝，獨許山翁親見伊。點著直行三萬里，至今脚跡少人知。
次韵題大梅常禪師塔  其三 釋師範
視死生如遊戲場，固知老子不曾亡。祇今何處問消息，風遞梅花撲鼻孔。
寄雲居掩室和尚  其一 釋師範
鷲峰雲散霜天冷，南北東西片月孤。喜得江湖好消息，點胸尊者在雲居。
寄雲居掩室和尚  其二 釋師範
幾回夢到白雲顛，欲往難禁懶病牽。何日相依傾倒夜，月寒千嶂一聲猿。
寄雲居掩室和尚  其三 釋師範
從來有口掛虛壁，誰信如今口亦無。因記通身紅爛客，無端白紙强塗糊。
少室 釋師範
塵蒙虛壁冷蕭蕭，未厭家風太寂寥。門外依前積深雪，不知誰肯立齊腰。
止翁 釋師範
萬法都盧歸一法，一法不知何所歸。肚饑買箇油{飠茲}喫，喫了油{飠茲}肚不饑。
石田 釋師範
紛紛多是競膏腴，確實誰能下一鋤。幾見萌心還㦬欛，只緣無處著工夫。
別浦 釋師範
東海西邊西海南，蘆花裊裊水漫漫。謝郎猶自不知處，莫作尋常洲渚看。
高原 釋師範
佛祖仰望不及處，暗通一線幾何深。冰嚴雪冷無人會，空瀉斷崖千萬尋。
死翁 釋師範
一驚塗毒皷，脫爾喪全軀。誰信髑髏上，重生頷下鬚。
復古 釋師範
麥已登場稻滿田，蕢桴土鼓樂平平。不知將謂羲皇世，元是天開寶慶年。
雲谷 釋師範
或卷或舒多變態，隨呼隨應發天真。誰知路轉峰回處，幽鳥啼芳別是春。
枯木 釋師範
不入樵夫手，不登郢匠門。只麽老丘壑，且無刀斧痕。
無際 釋師範
儱侗復儱侗，平夷更平夷。伸手不見掌，趙州東院西。
訥堂 釋師範
德山無語歸方丈，象骨低頭入草庵。大鵬一舉九萬里，籬邊燕雀空呢喃。
淈𣸩 釋師範
抓頭忘癢處，弄物不知名。一箇無分曉，千金買不成。
常覺 釋師範
暫時不在還同死，徹底惺惺亦自瞞。長愛東村老婆子，逢僧也解道和南。
琴枕 釋師範
巧出焦桐樣，淳含太古音。多因和夢聽，只作夜蟲吟。
跛翁 釋師範
平常行一步，却不墮平常。盡道脚長短，誰知脚短長。
臭庵 釋師範
全無氣息，直是薰人。無鼻孔者，方堪與隣。
次野雲南和尚雪竇錦鏡韵 釋師範
萬象融一奩，九色猶未多。圓浄出良範，羅紋非巧梭。有樣不可製，無痕安用磨。試問光影亡，如何復如何。
送趙龍圖歸四明 釋師範
昔年曾約歸四明，掇鉢共飯莆菜羹。東園蔬薺幾衰長，望之何以辜斯盟。鏗鏗小節何足拘，大名當振聲谹谹。旌旗不動剿胡種，屈伸一臂逾長城。淮甸既肅四海肅，豐功盛德應難名。了知八珍與藜莧，清閑富貴但等平。我罹劫火固無悶，公視晝錦不以榮。七佛承承竟何據，六祖忉忉空碗鳴。君不見剎竿頭上鐵龍頭，鴻毛至重山嶽輕。
送無相和尚歸鄉 釋師範
同名同號同桑梓，同住江湖亡彼此。有時同上孤峰巔，有時同下滄溟底。苦同憂，樂同喜，金博金兮水洗水。有時捩轉鐵面皮，心口全然不相似。你若住兮我即行，你若行兮我即止。白日青天轟怒雷，平地無風波浪起。非不非，是不是，西川大隨，桐城投子。
送訥堂和尚住秀之天寧 釋師範
蘇州有，常州有。真箇有，未嘗有。賤時傾國不可換，貴則陪錢掗一斗。伸一手，縮一手，日月奔忙，山河倒走。濟北瞎馿退三步，跛脚雲門大張口。阿呵呵，只今此話大行，何待三十年後。
送率庵和尚住雲居 釋師範
東湖水深蟠老龍，晨昏出沒無定蹤。開口合口噴香霧，舉足下足生陰風。而今改宅雲居去，威風萬竅聲號怒。謂言不是抉珠人，未應輕踏甌峰路。
送凝藏主歸蜀 釋師範
凝藏主，五載惡相聚。我既橫點頭，公亦未相許。就中猶尀耐，拗折露明柱。似此拙去就，端的不可恕。蕭蕭九月風露寒，忽來告別還鄉去。臨歧可煞沒巴鼻，却要就我覓轉語。一轉語，如何舉，濕紙裹大蟲，大棒打老鼠。阿呵呵，無你會處。
送曇藏主雪峰見癡絕 釋師範
世上有蛇皆可弄，南山鱉鼻不可動。動著冷口暗傷人，傷人至死未知痛。子今去也，當自著便宜。後日毒遭一口歸來，莫道山僧不曾說與伊。
送姪昭上人歸鄉 釋師範
昭昭靈靈是何物，非物非心亦非佛。五湖雲衲競頭參，空把光陰恣埋沒。我遊江湖三十有四年，飽飯之餘，一味閑打眠。子今迢迢苦尋討，不知尋討何慕焉。問吾道，今年大熟收成早。問吾禪，秋林噪晚聲喧喧。抖擻屎腸都說了，莫將一字歸去容易空流傳。斯言寫就相違別，目斷家山雲疊疊。我亦欲歸歸不得，千里萬里一條鐵。
林泉野人 釋師範
樂哉林泉人，自得林泉趣。渴則掬泉飲，健則穿林去。幾見幽鳥啼黄葉，聚薰入奏雪飛絮。四時適吾意，萬象爲吾侶。有人更問意如何，笑指巖前大松樹。阿呵呵，快活快活，有甚討處。
再鑄粥鍋 釋師範
不解多方錮鏴成，一鎚打破與重烹。等閑脫體離窠臼，煮粥依前不是羹。
大芙蓉接待 釋師範
水雲何處覓行蹤，踏破天台雁蕩峰。脚力盡時消息在，小芙蓉接大芙蓉。
寧海接待 釋師範
煙波盡處良田闊，歧路窮時活計新。南北憧憧故多士，不知誰是飽參人。
鷄鳴接待 釋師範
水雲遇夜須投宿，飯飽何妨又進程。山主豈徒開接待，養鷄意在五更鳴。
元道士 釋師範
黄衣捨去混緇衣，棄却甜桃摘醋梨。酸澀一時嘗過了，攢眉歸去許誰知。
浄道士 釋師範
伊予頭腦不相似，鼻孔由來只一般。冷地自家親摸著，老君元戴楮皮冠。
相士 釋師範
鱗皴一塊爛枯柴，幾見春風長綠苔。豈謂先生也相許，馿年決定放花開。
無方刊字 釋師範
道在貴亡覊，寧容滯一涯。是山皆有石，隨處可鎸碑。
釋迦出山相贊 釋師範
入山去，何所圖。出山來，胡爲乎。早知今日事，悔不慎當初。
觀音大士贊  其一 釋師範
提起數珠呈伎倆，無端弄出孩童相。何似月明霜滿天，孤猿啼斷千峰上。
觀音大士贊  其二 釋師範
隨流入流，無所分別。處處圜通，頭頭漏泄。雲浄八紘天宇寬，萬頃波心蓮一葉。
觀音大士贊  其三 釋師範
寂滅現前，如月在天。分身利物，影含百川。是所謂不然而然，虛而通，靜而應。萬國春容，千江月影。如今何處求普門，一聲鶴唳寒松頂。
觀音大士贊  其四 釋師範
大哉觀自在，善觀諸音聲。而於諸音聲，不作音聲見。是見亦寂滅，亦無寂滅者。由是離衆苦，處處得解脫。分身十方剎，救度於一切。然於救度中，而無救度想。如春在百花，不分長短枝。又如月在水，不分大小器。尋聲隨所念，平等獲利益。是三十二應，十四無畏法。無量方便門，一一皆成就。一一成就處，當體皆如幻。我觀如幻相，願作如幻讚。若有見聞者，當作如是觀。
漁婦觀音贊  其一 釋師範
腥穢通身不自知，更來漁市討便宜。就中活底無多子，提向風前賣與誰。
漁婦觀音贊  其二 釋師範
籃內魚，衣中珠。見買見賣，少實多虛。
文殊大士爲龍女說法贊 釋師範
文殊說法，所說何法。女子成佛，所成何佛。無法可說，無佛可成。卧龍奮迅，獅子嚬呻。
三教合面相贊 釋師範
一三三一，三一一三。解不能散，聚不成團。今古合成閉口面，只因門戶有多般。
十六羅漢贊 釋師範
身如枯柴，心如斷崖。萬般神變，一種平懷。面面相看，究竟不知論底事。阿耨達池龍王，來日請佛齋。
須菩提贊 釋師範
頭白齒豁，空腹高心。被憍尸迦當面上當，對維摩詰甘自屈沉。說甚解空稱第一，只堪倚杖獨沉吟。
布袋贊  其一 釋師範
露胸坦腹，皺眉搭嘴。做箇模樣，是何儀軌。謂渠惺未必惺，請渠睡未必睡。吽吽奉化子，我儂識得你。
布袋贊  其二 釋師範
肉重千斤，智無半星。回頭轉腦，昧却天真。一處尤堪笑，街頭等箇人。我當時若見，只緩緩地向他道，謝三娘秤銀。
布袋贊  其三 釋師範
誰管你地，誰管你天。放下布袋，打一覺眠。若論當來補處，馿年更待馿年。
布袋贊  其四 釋師範
巡行掠布，既飽且醉。無用心處，打箇噴嚏。更言是真彌勒，想見別有假底。
維摩居士贊  其一 釋師範
詐病從來不可醫，文殊特爲下針錐。事褫一啄長三尺，問著依前似鼓槌。
維摩居士贊  其二 釋師範
示疾毗耶，平地風波。醫不得處，病在口多。
達磨祖師贊  其一 釋師範
大破六宗，單傳一心。遊梁歷魏，罕遇知音。少室九年空面壁，誰向同霜夜月沉沉。
達磨祖師贊  其二 釋師範
滿面盡是胡鬚，當門却無版齒。縱不畫影圖形，東土有人識你。
達磨祖師贊  其三 釋師範
觸忤梁王，恓恓渡江。九年冷坐，重重話墮。一花五葉自芬披，不在春風著意吹。
祖師圖贊 釋師範
等是清平世界人，多因閑事長無明。使他箇箇能安分，圖上何緣有姓名。
豐干贊 釋師範
浄土不居居穢土，良馬不騎騎猛虎。回頭轉腦謾招呼，誰肯與伊爲伴侶。
寒山持經拾得手接  其一 釋師範
手持經卷，付與同倫。己所不欲，勿施於人。
寒山持經拾得手接  其二 釋師範
自有一經，不肯受持。却從他覓，可煞愚癡。
蜆子贊  其一 釋師範
出手露脚，撈蝦摝蜆。這窮鬼子，可貴可賤。紙錢堆裏謾藏身，莫言冷地無人見。
蜆子贊  其二 釋師範
谿尾谿頭打野盤，撈蝦摝蜆當朝餐。想應不是釣鰲手，得箇蝦兒便喜歡。
金華聖者贊 釋師範
飽啖豬頭肉，長齋不喫素。莫言滋味別，要且少鹽醋。吽吽，大有著你處。
端獅子贊 釋師範
要弄便弄，要置便置。眼晴倒轉，眉毛踢起。雖然好箇金毛，爭奈爪牙未備。
普化贊 釋師範
恣意放顛放獃，走徧前街後街。就中一處尀耐，大悲院裏有齋。
泉大道贊 釋師範
這瞎禿，無撿束。浴龍湫，繫蛇腹。瓢裏酒，鉢裏肉。到頭底事若爲論，郴州城中六月六。
郁山主贊 釋師範
收得蚌蛤珠，誇張無價數。我儂不怪他，他是村山主。
言法華贊 釋師範
褰裳而趨，或然而住。咄咄書空，喃喃獨語。盡語渠儂轉法華，知得身心在何處。
鳥窠贊 釋師範
佛法有些子，言中設網羅。布毛吹起處，依舊不離窠。
臨濟贊  其一 釋師範
善戰不動旗鎗，善縛不加繩約。其毒猶恒山之蛇，被傷者決定無藥。
臨濟贊  其二 釋師範
竊不見蹤，敗不見贓。是真白拈，其誰與當。
臨濟贊  其三 釋師範
晴空轟霹靂，官路栽荆棘。沒興遭逢著，前凶後不吉。
忠道者贊 釋師範
聽教一味瞌睡，參禪不入爐冶。盜橘過於揮劍，騎虎穩如乘馬。伎倆元來箇樣生，幾乎喚作忠道者。
靈照女贊 釋師範
有髻垂肩，無鞋磹脚。一掬精神，十分銷鑠。最苦拈來潑罩籬，風前索價無人著。
常不輕童子贊 釋師範
作佛名何佛，不輕成自輕。誰知眼睛裏，箇箇有瞳人。
豐干寒拾虎四睡贊 釋師範
善者未必善，惡者未必惡。彼此不忘懷，如何睡得著。惡者難爲善，善者難爲惡。老虎既忘機，如何睡不著。
題巖寒拾 釋師範
五峰路上，雙磵寺前。藏頭露面，撫背拍肩。舉筆欲題題不得，斷崖千仞鎖寒煙。
圜悟贊 釋師範
坐底是誰，立底是誰。兩枚漆桶，一種無知。非惟咈詬啒㖀，恣意鳳林吒之。壞盡東山窮活計，都因這漢兩爺兒。
大慧贊 釋師範
僧中之龍，法中之王。讚不及處，衡陽梅陽。
破庵贊  其一 釋師範
噫嚱吁，何人歟。無德可敬，無言可書。非橫滅族，是真瞎馿。有口不能駡得，捲而分付雲居。
破庵贊  其二 釋師範
生平蕭散，渾無覊絆。奮惡拳頭，打會禪漢。我嘗一見，口似匾檐。凡侍之者，莫知其幾，往往瞠乎其後，終莫得其畔岸。是故不可毀，不可讚，至於不可奈何。但如今必要知其所竊之羊，謾去西邊屋角頭蜂桶裏尋看。
無相贊 釋師範
重如山，靜如水。輕輕觸著，雙眉剔起。這般漏綻許誰知，分付天章破家子。
孟保相贊 釋師範
澄之不清，混之不雜。融融澹澹，辛辛辣辣。徑山橫贊豎贊，終是贊之不著。但以手加額，道箇南無大慈大悲救苦救難殺人不眨眼底觀世音菩薩。
鄒編修請贊 釋師範
骨稜層，髮䰐鬖。且不安分，更說指南。置須彌盧於一針鋒，貯四大海於無底籃。不知世有誰知己，樸庵。
彰聖輝長老請贊 釋師範
一之上，三之下。有來由，無縫罅。是甚牛溲馬浡，剛自遼天索價，累及兒孫成話欛。
興化益長老請贊 釋師範
益無所益，爲無所爲。迥超玄化，杳絕機宜。桃紅李白自芬披，問著東風總不知。
定慧圻長老請贊 釋師範
詐啞徉聾，指西作東。肆無所畏，說大脫空。彎弓曾發蓬蒿箭，射中南山白額蟲。
延慶日長老請贊 釋師範
不愛人贊，不怕人謗。令是一條筋，見者難近傍。要識渠儂端的，日在東山之上。
倫侍者請贊 釋師範
見假像真，弄真像假。裂破面門，非馿非馬。世上有誰親見來，天台方巖倫侍者。
東林日長老請贊 釋師範
無德可崇，無善可從。近之不吉，遠之必凶。傲慢釋迦文，說甚臨濟宗。誰知目視凌霄外，意在廬山五老峰。
覺際融長老請贊 釋師範
無箇模樣，畫箇模樣。既有模樣，是甚模樣。節節危梁十二層，垂垂白髮三千丈。
曹山榘長老請贊 釋師範
頭圓象天，足方象地。耳朵聞聲，鼻孔出氣。馬駒踏殺天下人，瞎馿不受靈山記。
洪長老請贊 釋師範
西有岷峨，南有雪峰。靈龜未爆，爻象重重。拈却玄沙白袋，自然千里同風。
永壽礎長老請贊 釋師範
怒駡當慈悲，脫空成善巧。三錢買李子，偏向赤邊咬。如今此話許誰知，永壽破家真種草。
因大師請贊 釋師範
不是神，不是鬼。突出人前，是何面嘴。妙因等閑覷破，扣齒擎拳頂禮。唵蘇嚧蘇嚧㗭唎㗭唎。
日本琳上人請贊 釋師範
頭拄天，脚踏地。大宋國裏鼻孔，日本國裏出氣。覺琳持此歸故鄉，大似波斯入閙市。
禪人請贊  其一 釋師範
似牛無角，似馿欠尾。突箇形容，誠難比擬。無所思，無所爲，卧月眠雲誰得知。
禪人請贊  其二 釋師範
眼裏沒瞳人，鼻頭無孔竅。單賣赤髮綜，鬼見拍手笑。世有愚癡箇樣僧，難爲名字上傳燈。
禪人請贊  其三 釋師範
人道脫似，我道不似。口少四方，眉欠八字。不是普豐清上人，定應喚作王蠻子。
禪人請贊  其四 釋師範
鬚髮蓬鬆，眼孔定動。解拈死貨，手頭活弄。觸著梧桐老樹樁，等閑驚起丹山鳳。
禪人請贊  其五 釋師範
這瞎賊，無覊勒。指槐駡柳，將南作北。橫也湊他不得，豎也湊他不得。誰知籮裏生薑，元是井中侯黑。
禪人請贊  其六 釋師範
僻性拗木枕，天生沒意智。自己獨冤家，佛祖閑奴婢。嘗聞一飽忘百饑，今日山僧身便是。
禪人請贊  其七 釋師範
大不可忽，細不可欺。丘嶽之崇，起於毫釐。善惡之積，發乎隠微。洞徹根源，迥絕機宜。可以拈一塵融十虛以無遺。
小師德輶請贊 釋師範
喜一上，怒一上，少機關，足伎倆。硬把虛空量，剛道有一丈。似這般會算底本師，如何喚作無準和尚。
德義請贊 釋師範
義出豐年，儉生不孝。自古自今，豈容師教。義兮義兮知不知，官稅了兮何用鈔。
德濬請贊 釋師範
踞胡床，握麈尾，默默自問，誰家之子。寧可併喫五斗醋，不敢說著東山下左邊底。
題牧牛圖 釋師範
誰家牯，誰家犢。谿東谿西，水甘草足。宜乎後夜當春耕，懹袖應難秘斯軸。
題僧畫草蟲 釋師範
似則似矣，是則未是。若是伶利衲僧，不作這般蟲豸。
臨終偈 釋師範
來時空索索，去也赤條條。更要問端的，天台有石橋。
頌古三首  其一 釋師範
盡力提持只一刀，狸奴從此脫皮毛。血流滿地成狼籍，暗爲春風染小桃。
頌古三首  其二 釋師範
晴空轟霹靂，官路栽荆棘。沒興遭逢著，前凶後不吉。
頌古三首  其三 釋師範
失脚溪橋兩眼枯，錯將魚目作明珠。直饒塵盡光生也，照破山河夢見無。
天神二首  其一 釋師範
天下梅花主，扶桑文字祖。這個正法眼，雲門答道普。
天神二首  其二 釋師範
菅君本不假凡胎，直自靈山會上來。五百年間無識者，扶桑佛法一枝梅。
中秋 廣利寺僧
吾心似秋月，碧潭清皎潔。無物堪比倫，教我如何說。
解夏小參問無準禪師 僧某
選佛場開日，叢林氣象新。心空及第者，畢竟是何人。
讀柳子厚集 秦綱
嶄然頭角異，年少銳功名。身爲才高累，名因宦謫成。山川助奇氣，騷雅變遺聲。千古羅池祀，昌黎報友情。
偈 釋妙堪
大荼毒鼓，轟天震地。轉腦回頭，橫死萬里。
頌古 釋妙堪
一人客路如天遠，一箇歸心似箭輕。彼此征途雖有異，須知同日到天廷。
遊司空山 李韶
鶴馭凌雲入紫微，水盤山繞五雲飛。松杉老盡無消息，猶得千年一度歸。
遊虎丘 李韶
望中平坦獨崔嵬，根跨滄溟浪打回。不是巨靈潛擘與，祇應蓬島暗飛來。經壇煙染千株石，丹井雲封萬古苔。翠色高通蘇郡內，滿城清雅絕塵埃。
詠史 馮必大
亭長何曾識帝王，入關便解約三章。只消一勺清冷水，冷却秦鍋百沸湯。
題韓侂胄舊第  其一 國子監生
掀天聲勢祗冰山，廣厦空餘十萬間。若使早知明哲計，肯將富貴博清閑。
題韓侂胄舊第  其二 國子監生
花柳依然弄晚風，才郎袖手去無蹤。不知郿塢金多少，爭似盧門席不重。
句 無名氏
衆鳥不喜亦不悲，又復別尋高樹枝。
大滌洞天留題  其一 倪允文
九關深處鎖仙家，縹緲清都定不遐。草木曾留高廟蹕，香燈常带紫宸麻。
大滌洞天留題  其二 倪允文
巢父灘頭甫着鞭，名山入眼驛程邊。迂迴僅費商於地，領袖寧煩一介先。
大滌洞天留題  其三 倪允文
筍輿輕捷繞坡陀，石竇抽關噴决河。幸許羊腸成坦履，不應狹路響風波。
大滌洞天留題  其四 倪允文
洞裏群仙總未逢，天風吹快去匆匆。儒仙元自留官府，儻借刀圭得聖功。
獻帥府經歷二首  其一 李申之
一飯感恩無地報，此心許國已天知。胸中千古蟠鍾阜，一死鴻毛斷不移。
獻帥府經歷二首  其二 李申之
擬把孤忠報主知，主知未報已身疲。明朝定作長淮鬼，馬革應煩爲裹尸。
句 李申之
區區已上和親策，安得元戎一點頭。
瓜廬 薛師石
近來有新趣，買得薛能園。疎壤延瓜蔓，深鋤去草根。花時長載酒，月夜正開門。最識田家樂，辛勤更不言。
瓜廬至日即事 薛師石
西山起還伏，插入萬丈潭。漁叟操桂棹，樵歌過草菴。年荒酒味薄，天旱井泉甘。不願丘園賁，惟將易自參。
送趙幾道赴台州錄事 薛師石
廳前綆汲何從來，清流海底通九垓。天河地脈㶏旋轉，上中下井躔三台。滿城桃花二仙種，方廣金殿三門開。一時會上幾許人，若匪佛種應仙才。于公徒知高其閭，豈識大化非胚胎。今茲送言暫相別，詩規筆誨紛崔嵬。傅說明星定入夢，方朔跡穢空諧詼。不昵不阿予與汝，古交淡淡無嫌猜。
寄趙紫芝 薛師石
別後訪消息，傳言一半虛。前官已不就，所向定何如。苦雨厭羈思，春風欺舊廬。懷人閉門夕，專擬寄來書。
會宿趙紫芝宅 薛師石
郊居無一事，喜見友人來。促席坐添火，推窗立看梅。論詩漏欲盡，煮茗匣重開。此夜思徐照，墓松猶未栽。
贈達西堂 薛師石
却罷住山緣，歸來又十年。自知身是妄，常道鉢休傳。塔路脩來直，紗燈影處圓。與吾相對坐，語嘿盡通禪。
寄蔡任 薛師石
不見三百日，問君消息多。身閒詩有味，水浄月無波。琴裏懷孤竹，書中寄永和。遥憐一江隔，何計得相過。
送趙紫芝入金陵幕 薛師石
爲官亦僦居，官況定何如。昨夜交遊散，滿湖秋雨疎。此邦佳麗久，舊吏拜參初。喜是賢侯幕，新年有薦書。
讀劉靖君碑 薛師石
儒生身上事皆成，身外浮華亦甚輕。種竹滿山門徑小，挂冠當路樹枝橫。幾於顔子三生壽，分得陶潛一字名。何處時令見前輩，只看碑語自心清。
漁父詞  其一 薛師石
十載江湖不上船，捲篷高卧月明天。今夜泊，杏花村，只有笭箵當酒錢。
漁父詞  其二 薛師石
鄰家船上小姑兒，相問如何是別離。雙墮髻，一彎眉，愛看紅鱗比目魚。
漁父詞  其三 薛師石
平明霧靄雨初晴，兒子敲鍼作釣成。香餌小，繭絲輕，釣得魚兒不識名。
漁父詞  其四 薛師石
繫船蘭沚鱠長鱸，白袷方袍忽訪吾。神甚爽，貌全枯，莫是當年楚大夫。
漁父詞  其五 薛師石
春融水暖百花開，獨棹扁舟過釣臺。鷗與鷺，莫相猜，不是逃名不肯來。
漁父詞  其六 薛師石
夜來采石渡頭眠，月下相逢李謫仙。歌一曲，別無言，白鶴飛來雪滿船。
漁父詞  其七 薛師石
莫論輕重釣竿頭，伴得船歸即便休。酒味薄，勝空甌，事事何須著意求。
寄謝黄元信惠茶 薛師石
建溪金鋌直幾千，余性所嗜一已偏。尋常草卉不足進，龍團鳳夸如珉堅。長鬚健卒前月到，手提茶器急取煎。妻兒攢眉笑苦澀，爲言真味茲天然。易牙去已久，吾齒若貝編。枵腸豈廢食，睡省非壯年。惜此餘香滯喉頰，巡除吟詠聲諓諓。詩成寄題建寧郡，主茶官吏俱時賢。合同緘印一時畢，進奉飛馳爭春妍。天子不敢嘗，薦以寢廟先。定自褒嘉到屬郡，趣君密邇玉爐煙。一以此味沃天下，邪魔驅掃無留連。
送子舒弟之官華亭 薛師石
執手難爲別，愁看去棹孤。船官得閒散，春晚過皇都。書附海人便，花添住屋圖。有時吟句穩，還憶老兄無。
送張直翁之筠陽 薛師石
時平民事少，詩句定能清。況作江西去，放教秋水生。山花香淡泊，湘竹恨分明。朝士多知爾，慈溪舊有聲。
送趙端行廷對少寓期待之意 薛師石
甲科知亦有，難得是家傳。定入中朝局，還支內賜錢。服青初解褐，班後忽超前。獨謝歸廊幕，詩呈第一篇。
贈葛天民 薛師石
逃禪已得計，易姓豈云非。自說身如幻，常人見亦稀。亭邊看荷葉，樓上挂蓑衣。幾夜蘇堤月，隨君瘦影歸。
送盧次夔兼柬盧九祕書 薛師石
蔡邕初入直，撰著幾書成。所取友若此，遥知人至清。朝回收疏稿，夜語雜詩情。愧我多年別，相煩一寄聲。
挽陳叔望 薛師石
少年曾是魯諸生，爲立功名別路行。嘗捉寶刀嚴漢陛，再持符節領江城。絕憐詩律雙金在，不見林塘五柳成。明日西山歸葬處，踏青人散草初平。
送葉季重之官吳門 薛師石
君繼賢人業，試官閶闔門。但問要離墓，莫看真娘墳。虎丘寺前生野草，一花一葉皆麗好。用心冷淡不此嗜，自有詩禮長探討。給旁餘閒庭廡空，小輿應亦上垂虹。橋邊風駛寄書便，只寫平安報乃翁。我慚空空易疎斥，時亦摳衣侍函席。春膏流滑儻寄將，待寫續經藏屋壁。
寄趙叔魯 薛師石
相知言莫盡，別後意如何。命笑春冰薄，愁因夜雨多。全家寓京國，無地著吟哦。會得窮通理，從余緝薜蘿。
酬劉子至 薛師石
寄來書一紙，別後喜安和。想見清高極，吟成秋思多。山頭靈運立，月下謫仙歌。共是江湖客，斜陽各晒蓑。
賦二十八字 薛師石
水滿溝塍不愁旱，急催租稅却憂貧。家人苦不憐予拙，雪袴冰衫要及晨。
紀夢曲 薛師石
夜夢佳人姱且長，星冠霞帔雲衣裳。雙眉淺淡畫春色，兩耳炫燿垂珠璫。細步逡巡倏相近，世道人情不敢問。斂容正笑發一言，不識巫山雲雨恨。自從十五學仙經，今年二十身骨清。天上有籍昇其名，長聲短聲歌紫瓊。紫瓊之章詞宛轉，永與人間風調遠。餘聲未竟鐘鼓鳴，霧散煙收人不見。
水心先生惠顧瓜廬 薛師石
未成三徑已荒蕪，勞動先生枉棹過。數朵葵榴發深愧，一池鷗鷺避前呵。路通矮屋惟添草，橋壓扁舟半沒河。再見緇維訪漁父，却無漁父聽清歌。
題南塘薛圃 薛師石
門對南塘水亂流，竹根橘柢自成洲。中閒老子隠名姓，只聽漁歌今白頭。
巾山 薛師石
兩峰爭起入雲層，半屬虛空半屬僧。斜日滿山人到少，任蕃去後我來登。
送趙端行 薛師石
紛紛帝族貴，欽茲神秀門。永嘉分奕葉，甚盛二枝蕃。吾友天樂翁，實惟游之孫。身雖羈旅盡，詩則騷雅存。姪行有科第，作尉期高騫。是曰提刑後，令聞方騰喧。大心欲圖南，小枝不在言。十年相聚首，偉論孰敢援。交比鮑叔知，志許諸葛論。分携乃明發，念我守故園。君往夫差國，不遣吳水渾。陸靜翫蟾彩，江清烹鮈豚。邑宰話鄉曲，官廨如荒村。昂藏信多暇，時憶朋友樽。窮達委天命，守道無競奔。會當春風吹，梅實衆花繁。
挽徐道暉 薛師石
昌黎銘最好，朋友更情深。身沒復何憾，家貧自不禁。春山無死草，夏木有清陰。爲鬼詩還別，重來何處尋。
漁家 薛師石
小舟輕似葉，曾不畏風濤。自說磻溪好，翻疑釣瀨高。晚來魚換酒，歸去子持篙。定是逃名者，時聞歌楚騷。
梅雨 薛師石
梅雨潤兼旬，暑月不知夏。溪流三尺强，舟人驚昨夜。余家有瓜田，蘋藻紛揉藉。魚蝦失憑依，跳躍至牀下。卑溼畏暮年，扶策升臺榭。難願方丈食，互市物踴價。四隣各淒涼，惟有酒可借。五月藉新白，咀嚼勝棗炙。閉門人事絕，向晚烏巾卸。震雷壓不住，神龍未遑暇。或謂蛟爲孽，胡不寧爾舍。旱澇政本農，偏惠及閒架。皇天無所私，未遽損禾稼。一洗天下清，作我聖人化。
謝陳水雲寄惠瓜廬字 薛師石
我向村中住，無人知姓名。結廬難得就，種樹幾時成。扁榜龍蛇動，飛簷燕雀驚。自憐幽僻地，因此亦敷榮。
和梅氏西澗韵 薛師石
此處宜新月，開門必向西。近江潮有信，初種樹猶低。何日尋梅隠，移船繫柳堤。詩篇滿窗戶，留壁待余題。
秋晚寄趙紫芝 薛師石
數日秋風冷，丘園獨自身。閒看籬下菊，忽憶社中人。苦詠肩常瘦，移家債又新。極知君淡泊，十載得相親。
送王成叟先生訪丁子植 薛師石
老懶無拘檢，一年身耐貧。還思溫嶺去，別我苦吟人。柳色行三月，雩風浴暮春。舊時同學友，迎拜綠袍新。
和葛天民 薛師石
賈島文章懷素書，得來讀罷卷還舒。西湖柳下爲君宅，東海雲邊是我廬。千里江山常若此，一生心抱欲何如。相思唯有加餐食，不暇逢人寄鯉魚。
戲贈趙天樂 薛師石
問隠當時意已深，近來全廢是清吟。一春祗爲風雷變，盡日閒觀天地心。聞道丹爐初候火，能教瓦礫化成金。果然成得知何用，不似瓜廬種紫蔘。
孤山 薛師石
不到西湖今幾時，十年雙鬢欲如絲。難尋和靖題詩處，空見梅花成老枝。
望夫石 薛師石
望夫一望幾千年，蒼蘚何曾似翠鈿。却是春深更風雨，滿身吹淚使人憐。
喜翁卷歸 薛師石
我老寡儔侶，年荒值冬迫。膝下有啼寒，瓶中無儲積。豈不展轉思，自欠經營策。儒冠匪謬誤，賦性素褊窄。淵明疑夙世，荷鋤心便適。嗟余四友朋，驚見三化魄。一翁尚淒涼，六秩困行役。家貧病難愈，詩苦髮全白。昨來叩我門，偶往比鄰宅。聞語亟倒屣，已去倏無迹。知君懷百憂，雖出難久客。從今幸安居，況有舊泉石。清晨過窮廬，竟夕話疇昔。逝者已云遠，相期守枯瘠。
寄題趙十四知縣聽雨堂 薛師石
誰彈石上琴，涓涓流水響。主人性清曠，靜夜發幽想。何心指蓬閬，取近對湫蕩。應有可人來，煙蓑曳雙槳。
塔山和徐道暉壁間韵 薛師石
寺在一山頂，江分兩岸田。憑何發詩興，題字古廊邊。近地今埋骨，閒人亦助錢。昨宵留宿意，不忍上歸船。
送葉宰赴豐城 薛師石
君往爲官處，江西寇已平。獄閒空劍氣，堂靜響琴聲。有法催常稅，無私得衆情。時方急賢路，名定達公卿。
喜徐璣至 薛師石
榮滿自南歸，曾過秦系廬。無心緣見道，會面只如初。詩好多人說，官清得薦書。柴門勞顧訪，未覺四年疎。
送蔣肖韓 薛師石
岳陽有仙跡，君去頗相宜。已料官閒日，多吟湘水詩。高風琴斷裂，白月酒漣漪。無意求人薦，惟應我自知。
懷趙紫芝 薛師石
日沈月上暝煙斜，收拾漁竿恰到家。爲憶城南清瘦友，寒宵夢裏見梅花。
至日遊湖 薛師石
此心全剝落，今日一陽生。自分安身計，難逃素隠名。貧中聞道徹，閒裏作詩清。別有求魚者，笑余憂思盈。
自題 薛師石
半生作計在田廬，習懶何曾好讀書。誰却畫作古人樣，旁邊還是欠犂鉏。
送謝强學主建德簿 薛師石
少年初試吏，濯印富春亭。水可清人骨，山曾隠客星。俸廉專母養，政簡靜公庭。守是賢侯子，應看薦墨青。
寄題趙紫芝墓 薛師石
辛未聯詩別，九年成恍惚。大星墜地旋無光，君身入土名不沒。吳越之水相交流，寂寞詩魂何處遊。不聞孤鶴喚人醒，空見梅花似人影。無復東巖招謝客，應住西湖伴和靖。世上如今一句無，一靈獨存勢欲孤。我有生芻來未得，只愁宿草易荒蕪。
贈奭山人 薛師石
何人養道得如君，房接高樓半入雲。山地栽梅寒蘂瘦，瓦爐留火夜香熏。看經尋義心逾靜，默坐觀身耳不聞。莫道門前是廛市，須知喧寂此中分。
哀徐致中 薛師石
亡友如今隔杳冥，畫身只見病時形。書窗閉久梅添潤，花徑荒來草又青。一卷詩編空就緒，兩年文會覺凋零。幾迴行過深深巷，不忍登堂不扣扃。
送薛泳 薛師石
病裏風光總虛擲，岸花園柳雨中休。無端好客隨春去，送酒吟詩一併愁。
楊柳枝  其一 薛師石
門前楊柳君莫折，長於折處生兩枝。兩枝難作一枝合，一心分作兩心時。
楊柳枝  其二 薛師石
唯有高枝高莫攀，不堪攀處只堪看。怪得樓頭畫眉婦，春朝長自凭闌干。
楊柳枝  其三 薛師石
獨於高處接陽和，占得春風分外多。須信繁華易摧折，不如柔弱拂江河。
楊柳枝  其四 薛師石
汴水堤邊薪可束，永豐巷口綠成堆。盛衰到底皆惆悵，何不移根種馬嵬。
橫參樓和老杜韵 薛師石
僻懶便幽處，江湖稱隠心。地偏欣改觀，樓豁喜初臨。暖日低輕帽，良朋接短襟。潮聲全有韵，帆影半回陰。翠麓添重色，鱸風出淺林。嶼頭煙瘴遠，沙觜浪痕深。寂靜雲歸壑，瓓珊月近參。人家已鼾睡，漁父尚謳吟。造化由來久，周迴忽見今。愛他斜日照，顛倒數山沈。
湖上 薛師石
勢利絕交初，瞿然卧隠廬。無營心淡泊，見客禮生疎。遊有漁樵伴，看多佛老書。春深草易長，忘却倩人鋤。
宿瞿溪 薛師石
船泊溪西岸，人家見晚舂。疎星寒有鴈，村寺夜無鐘。竹徑通新店，茅柴煖病容。農夫不相識，問我欲何從。
送從善雲遊 薛師石
鴈蕩天台去，閒尋倚杖藤。路邊應得句，禪坐似無能。頂笠偏愁雪，山猿不畏僧。儻逢清塞伴，休願入傳燈。
多景樓 薛師石
跨浙連淮是潤州，好山全對此江樓。少年志氣慚霜鬢，猶憶曾看打陣舟。
送法照 薛師石
論著天台教，詩參左緯來。閒行過蓬蓽，相對坐莓苔。講席虛前月，重遊約後迴。仍聞藏禊帖，應許爲吾開。
送子舒弟赴金陵兼柬宋君輔 薛師石
祿仕何方好，金陵總莫如。廟存元帝像，家有二王書。羽檄時方急，文才用有餘。功名收拾了，歸食會昌魚。
送夏肯父 薛師石
霜晴鴈蕩白，五日計鄉程。野燒明山店，輕輿憇嶺平。乞銘甘久客，愛母起歸情。孝極天爲感，師文早晚成。
挽林敬之 薛師石
閉門常讀易，遯世意如何。有酒可消悶，無階不種莎。閒時尋舊友，月夜步新河。我亦逃名者，題碑愧爾多。
金賢良 薛師石
虛號賢良豈療饑，短衣結袖竟何爲。空携痛哭能言策，不遇勤求下詔時。老去說詩猶有味，寒來索酒莫教遲。家貧身死知無計，自有傍人爲立碑。
學海樓和水心先生韵 薛師石
江口潮生夜語喧，月殘唯有數星存。更憑高處觀空闊，始悟乾坤是易門。
下仙勝因寺有懷 薛師石
山中初寄隠，野寺一天星。路遠有如此，客來應未能。蛩催寒嫗緯，蟬雜夜僧經。忽憶忘形友，微吟自剔燈。
趙成子 薛師石
早年名字諸公並，唯有清聲獨至今。辭却雙旌更何事，自扶靈壽欲閒吟。病來便作雲歸岫，死矣猶如鶴在陰。終始哀榮了無恨，只愁塵鏁匣中琴。
送文子監草料場 薛師石
坐局何煩聽曉鷄，豆萁苜蓿亦詩題。好文不愛今人體，色養寧嫌古署低。翰苑舊交應顧訪，相門新近事招携。歲寒惟有君於我，老去過從許杖藜。
寄鴈蕩詩僧 薛師石
鴈蕩峰前夜雨晴，空房不住有蟬聲。一身閒後髮難白，五字吟來思極清。少見出山多入定，還於夏末起秋程。何如更待黄花節，顧我來遊計已成。
李白墓 薛師石
野火燒殘竹數枝，詩魂飄蕩定何之。娟娟秋月照采石，不在荒墳在水湄。
漁父二首  其一 薛師石
偶來浦口芰荷香，綠葉叢中睡一場。須信至人無妄想，不曾有夢見文王。
漁父二首  其二 薛師石
利薄每言隨分過，避名不入愚溪路。春深雨足釣絲長，夜來又宿蓑衣步。
州讌席上賦牡丹得日字 薛師石
粉淡與妖紅，占盡陽和出。春去在商量，更費吟人筆。此是洛陽花，尚带長安日。持上使君墀，寶瓶分甲乙。
寄龍虎山道士孔野雲 薛師石
上清三十六，院閣皆幽清。漱齒泉新汲，晞髮日始昇。自除燒墨竈，晝夕誦黄庭。所得異疇昔，出山畏逢迎。同當知非年，寄詩聊寫情。
夜坐陳縕靈見訪 薛師石
清夜焚香篆，閒看郊島詩。自憐多冷寞，誰足慰衰遲。樹雪明窗紙，瓶梅落硯池。君心亦無事，相對坐移時。
送翁靈舒閒遊 薛師石
袖有新詩如美玉，知君去意十分濃。山行見草認靈藥，午歇就陰依古松。兩鬢已添蓬蔂色，三年判作飄零蹤。羈情夜後更愁絕，深澗斷猿溪寺鐘。
先寄郭子奇 薛師石
世道祗如此，君心我得知。先教栽菊在，預作去官期。夢覺秋風起，行吟夜月遲。懷人幾十載，欣有扣門時。
喜葉謙夫歸 薛師石
老思忽蕭爽，親朋得意歸。菊觴奉親壽，柳色上儒衣。宅旺看山勢，門清有釣磯。我來聊問字，澹坐月侵扉。
挽潘母 薛師石
獨翫隔廳月，淒涼三十年。渺然儒素業，翻以母儀傳。生計無中有，衰齡病後延。誰爲市貞石，高刻墓之前。
送趙主簿 薛師石
內地無烽火，詩人入仕林。定將詠物意，移作愛民心。晤語初同調，分携便不禁。卜鄰曾有約，久後得相尋。
送陳器之赴紹興初官 薛師石
郡古湖如鏡，照人心膽清。閒曹應事簡，盡日讀書聲。府主舊知舉，同僚親弟兄。人言遊宦樂，難得比君榮。
哭周宗彝 薛師石
已歎交情看漸少，聞君怛化重傷神。手栽寒竹惟添笋，堂掩空山不見人。舊說媾婚今且置，新懷情悃向誰陳。獨憐頭白曾參母，清夜悲號血淚頻。
送項季約入成都幕 薛師石
閣書入兵幕，束袖學戎裝。峽峭艬侵月，秋清猿嗛霜。迂程看陣磧，到處宿詩堂。若比仲宣樂，輸君髮未蒼。
送郭子奇 薛師石
永嘉官滿後，歸處是仙居。柳舞陶潛徑，桃迎阮肇車。名高唐寺塔，篋滿晉人書。看步青雲上，題緘寄隠廬。
送趙澤民赴酃縣 薛師石
高人爲令尹，政事豈尋常。炎月不避暑，清風心自涼。水流衡嶽色，酒带芷蘭香。遠想濯纓暇，思予有詠章。
大龍湫 薛師石
昔聞天下山，衡嶽稱崇丘。又聞天下水，江漢爲巨流。古有山海經，歷歷敘九州。李唐三百載，詩家無一留。及觀酈道元，此地亦不收。不知諾矩那，何事能窮搜。我來玄妙境，萬丈懸清湫。石壁去無極，百里彌道周。雲氣冒羣岫，龍宮深以幽。輕輿巖壑底，竟日涉溪游。陰晴異瞻矚，遠近難搜摟。飄如飛素練，粲若散琳璆。風掀一潭雨，佛坐四時秋。喧呼勢益驟，洶湧聲彌吼。變化有如此，溥博誰與儔。吾謂神龍力，豈翳人鬼謀。稽首荷玄遇，久坐勞雙眸。一盃却嵐暑，旋步轟雷稠。以吾澹世慮，欻起杞人憂。何當騎天狼，滿引射斗牛。
斷橋 薛師石
獨扶瘦杖欲經過，爲問高僧意若何。自倚神通能渡水，却言佛法本無多。
寒山寺壞莊産盡爲勢家所奪余遊天台甚爲普賢惜之陳約甫攝郡號不畏彊禦者必能與寒山出氣 薛師石
寒山寺廢佛燈寒，有客來遊欲住難。夙世閭丘今攝郡，不妨饒舌似豐干。
哭劉詠道 薛師石
案上韓文與杜詩，小齋閒澹亦相宜。人憐貧病憂無計，自說文章樂未涯。禮合古初山友哭，袝從先世夕郎知。生平直諒嗟何往，不是哀辭是誄辭。
送張直翁 薛師石
宰公詩句是騷人，官舍況臨湘水濱。衡嶽望中思策蹇，滄浪清甚欲垂綸。長於一縣花開後，獨訪三閭廟裏頻。元亮何曾藉知己，翩然出處自由身。
送王倅之興化 薛師石
梅溪好源委，流德至今存。獨繼賢人業，共推君子孫。官清五字好，州小貳車尊。所歷七閩郡，從茲水不渾。
挽趙孺人余中表也 薛師石
幼小同羣戲，年加各所之。常疑豔花卉，終是易離披。夫壻新袍綠，兒男半髮垂。送歸蒿里道，興我渭陽思。
趙叔魯端行胡象德携酒見顧 薛師石
一賢二公子，枉駕瓜廬丘。烹魚載美酒，竟夕爲我留。評詩仍和曲，舉白不計籌。情忘覺歡暢，禮厚愧莫酬。今朝風雨橫，欲謝出無由。
挽徐左史 薛師石
左史聲名空復存，如今往事不堪論。惟應指佞當前陛，已判身歸老故園。驄馬引喪寒有淚，麒麟卧塚寂無言。人生遇合萍相似，何處分明怨與恩。
送鮑份父 薛師石
地僻官仍小，茲行古迹多。矩羅應失笑，龐媼亦經過。宦業知餘事，宗風竟若何。□□□□□，滿舍是青莎。
挽張彥文提舉 薛師石
七十童顔在，翛然物外幽。組衣藏蠹篋，散服上漁舟。此日移松葬，前時爲菊留。山連象浦館，誰記孟家遊。
浄光長老極能詩 薛師石
近住城中寺，陰雲漬竹房。雨多香篆久，春去藥苗芳。室裏從人問，吟邊與世忘。一身全是道，頭白有何妨。
朱清之 薛師石
漈水日夜白，之人信所宜。隠於陶令酒，甘謝郗詵枝。江渡月偏滿，家庭歲有規。不知君沒後，誰主菊花期。
送蔣肖韓赴弋陽 薛師石
弋水橋邊接長官，水晶山色讓清寒。共知彫弊今稱劇，自倚廉勤道不難。吏退早衙花谷靜，鶴翔秋戺訟庭寬。從來遇事無凝滯，應只憂民勞寸丹。
送謹師 薛師石
謹師牢絆脚，語別意茫茫。入寺春隨杖，當禪月滿牀。多因新見解，拋却舊篇章。爲我金山去，鉗鎚問一場。
挽宋耆卿 薛師石
人如韞玉操如冰，拾芥推梨世豈能。案上有琴亡舊響，墓頭無火續寒燈。一官祗是幽閒過，百行惟須健筆稱。此曲調高知者少，朗吟喚得九原譍。
送高郵周主簿兼呈陳君端 薛師石
遶縣重湖色，難同主簿清。雖云古郵置，不似近邊城。月落淮田闊，風晴隋柳輕。鄉人在曹職，相得爲詩情。
寄守上人歸閩省親 薛師石
從小服緇素，三衣竟不長。心空無物礙，頂重有詩囊。去與雲相似，來期春未央。家山指萱草，微笑奉高堂。
無題 薛師石
平生愛菊與梅花，菊比淵明梅似逋。誰知此道今寥落，愛菊愛梅人也無。
戊子七月十一日 薛師石
貧因幾首詩，閒高一著棋。瓜田常嘿坐，不願有人知。
句  其一 薛師石
半洞容千佛，諸峰共一雲。
句  其二 薛師石
泉涌龍頻躍，山靈鳥不來。
登南嶽山 真德秀
煙霞本成癖，况復遊名山。舉手招白雲，欲納懷袖間。咄哉亦癡絕，有著即名貪。振衣遇長風，浩浩天地寬。
題金山 真德秀
江來朱方注之東，海潮怒飛日夕相撞舂。天將古來義士骨，化作狂瀾中央屹立之青峰。孤根直下二千尺，動影裊窕沖融中。黄金側布蘭若地，鑿翠面面開窗櫳。雙橈伊軋破浪屋，恍忽置我高巃嵸。是時千山雪新霽，水面月出天清空。濤聲四起人籟寂，毛髮蕭爽琉璃宮。披衣明發躡煙靄，决眥俯入歸飛鴻。襟前渤澥歛暝色，袖裏岷峨吹曉風。越南燕北但一氣，塵埃野馬何時窮。蒼梧虞舜不可叫，王事更恨歸匆匆。
送湯伯紀歸安仁 真德秀
交情世豈乏，道合古所難。自我得此友，清芬襲芝蘭。苦語時見箴，微言獲同參。相從仁義林，超出名利關。此樂未渠央，忽告整征驂。索居可柰何，使我喟且嘆。至危者人心，易汩惟善端。苟無直諒友，戒謹空杅盤。重來勿愆期，同盟有青山。聖經如杲日，群目仰輝耀。利欲滑其中，雲霧隔清照。正須澄心源，乃許窺道妙。周程千載學，敬靜兩言要。幾微察毫芒，根本在奧竅。持此當弦韋，迂矣君莫誚。
送裘司直得請西歸 真德秀
輕舸龍山頭，木蘭作雙櫓。飄然裘司直，乘向南昌去。問君鵷鸞中，脫身遽如許。棲遲三十年，始得官掌故。小須上上考，豈不登省戶。自言野心性，瞇目九衢霧。修竹歲云晚，萱草秋亦暮。嗷嗷投林鳥，猶得反其哺。江西父母邦，非復昔饒裕。蠻煙一腥穢，樂歲且狼顧。遺黎空杼軸，行旅窘刀布。天門窈萬里，可望不可籲。君今佐元帥，精采繫一路。瘡痍俟滌濯，畫諾歸佽助。先聲路人喜，高節懦夫慕。遄當再前席，一正天子度。白鷗沒浩蕩，蒼鶻在指呼。我亦南陔人，扁舟從此具。
題八君子圖後 真德秀
劉子出西江，訪我江之東。何人與偕來，銜袖八鉅公。韓歐開濟姿，如晴月生空。潞公山嶽重，文正霜檜同。玉立者坡仙，天游匪涪翁。一朝參我前，毛髮生清風。淒其趙韓王，小異凌煙中。半山執拗面，亦得傳無窮。
泉州貢闈慶成 真德秀
維南有州古佛國，選佛場開自疇昔。誰歟經始梅溪翁，萬桂森森皆手植。文風日盛賢材多，粉袍立鵠肩相摩。萬間庇士豈不欲，環視柰無餘地何。那知吉壤在咫尺，鬼神撝呵天所惜。一朝幻出青瑶宮，山靈獻卜龍避席。昔虞局促今恢舒，乘黄騁足騰康衢。闢新葺舊兩輝映，美哉輪奐雄規橅。歲直金虬大魁出，賸喜慶成逢此日。來春甲子又一周，天相吾泉真可必。蟬聯四坐皆豪英，一樽敬爲諸君傾。浮雲富貴靡定態，要看名節留芬馨。我今歸作漁樵侶，清夢猶馳筍江滸。鳳鳴側耳聽朝陽，把酒空山爲起舞。
壬午春社之明日請尊老會于西山之精舍龐眉皓首奕奕相照真吾邦希闊之盛事輒成口號一首併呈諸耆壽且堅異日早退之約云 真德秀
耆年自是國之珍，何間衣冠與隠淪。華髮共成千一歲，清樽相對十三人。休談洛社遺風舊，且頌僊游慶事新。三徑未荒宜早退，要將壽櫟伴莊椿。
長沙贈高年陳氏母子 真德秀
陳氏春秋一百一，兒女年皆過七十。一門慈孝更雍愉，四老真堪入畫圖。長官申聞太守喜，召至階庭加盛禮。老萊綵服作兒啼，今視古人更過之。老萊一身娛戲耳，况有三兒奉甘旨。人言潭俗不古如，君看此事天下無。一門高壽何由得，慈孝之人天所惜。我願湘民胥傚之，從此九州皆壽域。
長沙新第呈諸學士 真德秀
莫清彼瀟江，莫峻彼衡嶽。澄光挾秀氣，日夜相回薄。月吸珠含胎，虹貫玉生璞。子方有苗裔，溫然粹而慤。一童與三何，雙鳳兩鸑鷟。奮身辭草萊，正論吐諤諤。彤庭拜恩歸，天香尚盈握。良才國之寶，一見我心樂。平生功名會，萬里初著脚。永肩致主念，更勉經世學。錙銖分義利，毫縷辨純駁。相期激清風，與俗洗氛濁。誰歟指其南，是邦有先覺。
送林自知自幕中歸常寧 真德秀
始吾與林子，周旋大江東。子方清且貧，簞瓢屢云空。勁氣凜不折，耿耿如長虹。明年擢高科，對策大明宮。一尉遲五年，出入無奴僮。再見湘水濱，凜凜復昔同。招徠元戎幕，泛綠依芙蓉。小生敢相吏，故人儻相從。云胡歲未竟，决去如霜鴻。挽之不可留，聊復少從容。老我慵且鈍，栽培欠深功。子進未可量，德業方崇崇。永懷昔君子，和氣填心胸。濂溪霽月朗，伊水春風融。至今想其人，猶爲起敬恭。天資貴强矯，學力無終窮。我如石之頑，遲子相磨礲。子質雖玉瑩，可廢它山攻。雁峰毋久留，來思靈麓峰。
司理弟之官岳陽相別于定王臺悽然有感爲賦五詩以餞其行  其一 真德秀
定王百尺臺，長安萬里目。昔人思親心，山川詎能局。於焉共登臨，使我增感觸。微霜隕陔蘭，悲風撼庭木。銀山在何許，白雲但空谷。搔首重徘徊，冥冥江樹綠。
司理弟之官岳陽相別于定王臺悽然有感爲賦五詩以餞其行  其二 真德秀
念昔戲綵時，歡娛共晨夕。天風吹驚鴻，一散不並翼。相逢重湖南，感歎復悽惻。王事不可留，去指重湖北。層樓時悵望，茫茫楚天碧。數寄平安書，老懷庶寬釋。
司理弟之官岳陽相別于定王臺悽然有感爲賦五詩以餞其行  其三 真德秀
憶我將漕年，適如子今日。於焉四閏餘，過眼風雨疾。壯强豈足恃，進德當汲汲。永懷古之人，聞道在四十。我慚已過之，因循悼前失。子盍猛自鞭，聖門本無柅。
司理弟之官岳陽相別于定王臺悽然有感爲賦五詩以餞其行  其四 真德秀
心源本澄靜，皎月懸晴空。利欲一汩之，晶明變塵矇。擾擾千蟯蚘，攢攢萬銛鋒。昏冥弗自覺，乃與禽犢同。一朝發深省，妙理仍昭融。要須大敵勇，鈎援臨崇墉。不見簞瓢人，四勿收殊功。
司理弟之官岳陽相別于定王臺悽然有感爲賦五詩以餞其行  其五 真德秀
先民不可見，懷哉金玉音。士雖一命微，愛物宜存心。矧茲圜扉內，白日變重陰。求情箠楚下，冤哉詎能禁。謼嘷漫弗省，鬼神爲悲吟。子往蒞其職，朝夕惟欽欽。謹刑勿留獄，斯語真良箴。
志道生日爲詩勉之 真德秀
我聞洙泗言，惟仁靜而壽。汝欲綿脩齡，斯義盍深究。越從開闢來，新故更禪受。巍巍獨山嶽，屹立鎮宇宙。其體固而安，其形博而厚。噓呵雲霧興，涵煦草木茂。皆由一靜功，變化生萬有。千古無動摇，兩儀等悠久。吁嗟人心危，六鑿互攻鬭。眇焉方寸微，怵彼羣物誘。擾擾無寧期，得不易衰朽。汝今志于學，一念貴操守。天真浚其源，人僞窒其竇。冶容命之斧，妖聲性之寇。腊毒由厚味，亂德本醇酎。當如禦讎敵，豈但惡惡臭。歛然肅襟靈，神物森左右。融融湛虛明，役役息紛揉。還吾性之仁，萬善此其首。但存達德三，可卜與齡九。不勝玉女心，持用薦杯酒。
題全氏三桂堂 真德秀
唐人重科甲，擬以折桂榮。一登羣仙籍，不羨千佛經。終全歲寒姿，乃比秋香清。咄彼牛李輩，伊優至公卿。迨今齒其人，名字猶臊腥。卓哉劉戶曹，直氣霜稜稜。一朝脫淡墨，千古揚芬馨。鷄峰有名家，奕葉彯儒纓。庭中三嘉樹，屹立長寧寧。西風正摇落，翠葆黄金英。勁節松可友，孤芳梅謂兄。丁寧命諸郎，我豈貪浮名。愛此臭味同，故以書吾楹。爾曹方茂學，志取宮袍青。要須勉植立，毋但希騰凌。己大外物小，道充人爵輕。當如燕山竇，義方垂世評。勿效東堂詵，射策矜虛聲。懿哉君斯言，可折末俗醒。刻詩堂之楣，室觀全氏興。
壽楊龢父 真德秀
迅雷地中藏，當此沍寒日。積陰排層空，初陽露微茁。而曰天地心，於此見機括。良猶勢方升，猶木吐牙枿。培壅勿使傷，怒長焉可遏。此理之在人，善端實初發。熒熒火將燃，涓涓泉欲達。吁嗟道心微，物欲易攻奪。差之一毫芒，相去舜與桀。要須二者間，明辨與精察。見義勇必爲，欻如矢之决。去惡凜勿疑，剨如刃之割。坐令人僞消，但覺天機活。四時無非春，八荒皆在闥。喜君生茲辰，聊爲演此法。願祝君壽長，勿嫌吾詩拙。
舞鶴亭歌 真德秀
舞鶴亭空亭，無鶴胡爲名。亦如西山賦招鶴，無鶴可招也不惡。何必玄裳縞袖二八真娉婷，想像標致便足使人毛骨清。仙翁好鶴非徒爾，鶴德從來比君子。坡仙自謂吾不如，今翁與坡豈其殊。蒼苔白石有餘樂，一似簞瓢甘澹泊。笑殺飛鳶太不靈，貪腥嗜腐譁然爭。九臯一唳醒人耳，又如片言之善應千里。更笑荒林老木終日號畢逋，說吉說凶誰聽渠。仙翁愛鶴愛其德，我讀翁詩三歎息。便好從翁痛飲醉倒斯亭邊，振袂起舞學胎仙。
送吳定夫西歸  其一 真德秀
吾衰倦對客，晤語惟青山。修竹引清風，時爲掩柴關。今晨何人來，踏破莓苔斑。驚顧復自喜，不妨伴虛閑。
送吳定夫西歸  其二 真德秀
世情重聲利，榮途足趨走。夫君獨何爲，經年闖林藪。東尋金壇翁，南訪玉峰叟。借問兩臞仙，來時輕健否。
送吳定夫西歸  其三 真德秀
慈湖老仙伯，乘雲賓帝鄉。念之每汍瀾，風味不可忘。其門多英特，清文照縑緗。爲我勖諸賢，佐道當自强。
送吳定夫西歸  其四 真德秀
麻源在何許，茫茫白雲端。悽其一布裘，何以禦風寒。歸來有餘師，興盡當知還。便好斸空谷，賸種青琅玕。
詠仁 真德秀
程子精微談穀種，謝公近似喻桃仁。要須精別性情異，方識其言親未親。
題隠者蘇翁事迹 真德秀
魏公孤忠如孔明，赤手能支天柱傾。蘇公高節如子陵，寸膠解使黄河清。等是世間少不得，問津耦耕各其適。後人未可輕雌黄，兩翁之心秋月白。
題湖山清隠 真德秀
西湖南山和靖廬，西山東湖清隠居。皇天從來具老眼，勝地不肯栖凡夫。眼中四時風月景，胸次萬古皇王書。夫君豈是終隠者，要學川雲時卷舒。
新橋行 真德秀
去年壽君時，清溪無梁涉者危。今年壽君時，長虹卧波指可期。珍材遠林天發隠，文石象玉神效奇。蛟龜爲橋頃刻就，又似仙伯工娛嬉。官自憂民民自樂，此事更屬無窮思。要須移此濟川手，棟我王國無傾欹。從今南浦淥波上，惠澤千春同渺瀰。
贈小鐵面王相士 真德秀
君以鐵面名，自謂相人無軟語。我亦鐵心人，不把窮通來問汝。獨有一事欲扣君，學海無底難窮尋。幾時鐵拳透鐵壁，直窺千年賢聖心。
贈岳相師 真德秀
平生慣讀橫渠銘，不讀許負天綱書。窮通歡戚若有二，天之玉女元非殊。但應內省無所疚，何必從君問休咎。北窗燕坐寂無言，時聽幽禽哢晴晝。
七峰行爲外舅壽 真德秀
有崇南岳之五峰，倚天壁立雲濛鴻。我嘗振衣峰頂立，頗似吾鄉好峰七。七峰五峰小大雖不齊，氣象峍兀實似之。牛首峨峨峙雙闕，蕉嶺楊梅兩奇絕。南臺林磵佛世界，百丈煙霞龍洞穴。仙人冠劍端且凝，仙源萬疊秋空橫。縈青繚白望不斷，好似衡山山下看。曏來秀孕兩宗工，文章節操爲世雄。百年山川久寂歷，人物今有仙游翁。翁才古干將，翁目巖下電。千牛解剝刃有餘，萬象妍媸鏡中現。可持龍虎節，可運玉帳籌。才高驚衆世弗售，祗令遺愛留丹丘。丹丘遺愛人人誇，經界寬租惠最多。后皇嘉之錫異夢，使汝有子登巍科。翁壽當萬千，翁年纔八十。視昔殷大夫，僅乃十之一。渭川出處付何心，獨探玄關深更深。舞鶴山前春色好，靜對七峰長不老。
題李立父高遠樓 真德秀
君家百尺樓，近在環堵室。室處豈不佳，暑溽厭煩鬰。著脚躡層梯，心眼便超軼。好風天外來，佳月雲端出。清明湛空闊，洞視了孅悉。豈徒快登臨，抑可驗學術。大哉天地心，昭然本如日。世人庳且隘，動以私見窒。未能脫塵凡，底處識微密。羨君有斯樓，發以靜春筆。知崇與禮卑，二義貫于一。獨理要高明，履道貴平實。庶幾足目俱，不但窺髣髴。工夫妙方寸，豈假身外物。此境未昭融，此屋空突兀。君看希聖徒，陋巷暗蓬蓽。
以青氈與志道 真德秀
衝寒暫行役，遺汝以青氈。要識夜眠處，當如親膝前。凊溫供子職，清白保家傳。小令多堪法，毋顓字畫妍。
壽外舅楊開國 真德秀
大中大夫漢千戶，子男一位周諸侯。人生到此不易得，况復寶带懸精鏐。雖然三者皆外物，達人睨視如雲浮。天公最嗇是眉壽，七十從來已稀有。堂堂玉立仙遊翁，歲比磻溪未華首。碧瞳射人雙鏡懸，曉窗貝葉聲琅然。問渠那得許强健，陰功久在朱陵編。願翁遨嬉更千歲，做盡人間方便事。却乘白鶴御丹鸞，直上紫清朝玉帝。
贈旴江張平仲 真德秀
去聖既云遠，至理日以冥。言道指虛玄，語性雜精靈。正傳久蕪沒，異學得魁橫。卓哉周程張，磊隗三代英。妙藴發天地，微言昭日星。後來紫陽翁，抑又集大成。煌煌八書訓，凜凜萬世程。學者生此時，坦然有規繩。但患舍康莊，自趨柴與荆。張君江西來，頗嘗得師承。敝衣雖懸鶉，猛志欲掣鯨。袖出文一編，其辭峻而清。此士不易有，歸歟更研精。勿受俗學變，而爲寵辱驚。貧者士之常，未合寧躬耕。高門謹勿謁，養此氣崢嶸。不見商歌人，洋洋金石聲。
送王子文宰昭武  其一 真德秀
樵川古樂國，誰遣生榛菅。往事忍復言，念之輒長歎。子往字其人，寄任良亦艱。傷哉周餘民，十室九孤鰥。深心察苛癢，摩手蘇痍瘢。願加百倍功，勿作常時觀。
送王子文宰昭武  其二 真德秀
熒熒匣中龍，爛爛巖下電。紛綸揮霍間，坐子百千變。雖然事幾微，易矚亦易眩。誤從快處生，理向靜中現。健决要安徐，聰明貴韜歛。潛齋有愚言，或可代箴砭。
送王子文宰昭武  其三 真德秀
百諫或繞指，粹白俄成緇。有初諒非難，其難在終之。道心眇絲粟，易爲群物移。不有精一功，誰能勝惟危。子今如玉雪，瑩潔亡少疵。願言保令德，歲晏以爲期。
送王子文宰昭武  其四 真德秀
堂堂先太史，一節貫初終。况有壽母賢，切切唯教忠。承家諒匪易，負任丘山崇。可不日汲汲，仰希前哲蹤。敬義兩夾持，師友交磨礲。餘事作詩人，毋顓鎪句工。
送王子文宰昭武  其五 真德秀
平時州縣間，上下意苦異。善書肘或掣，有志奚由遂。子今得所從，展布有餘地。兩賢更勠力，萬物應吐氣。相期召杜功，奕奕照采世。不須峴首碑，自有樵川誌。
浦城勸糶 真德秀
陽和二月春，草木皆生意。那知田野間，斯人極憔悴。殷勤問由來，父老各長喟。富室不憐貧，千倉盡封閉。只圖價日高，弗念民已弊。去年值饑荒，自分無噍類。幸哉活至今，且復遇豐歲。庶幾一餉樂，養育謝天地。豈期新春來，米穀更翔貴。况又絕市無，縱有濕且碎。何由充饑腸，何由飽孥累。恨不死荒年，免復見憂畏。我聞父老言，痛切貫心肺。行行至平洲，景象頓殊異。白粲玉不如，一升纔十四。問誰長者家，作此利益事。父老合掌言，子文姓陳氏。起家本儒生，疇昔樂賑施。憶昨艱食時，巨室爭謀利。米斗三百餘，獨收七十二。三都數千口，受彼更生惠。開庫質敝衣，假此賙貧匱。取本不取息，所活豈勝計。我曹非此翁，久作溝中胔。吁嗟薄俗中，乃有此高義。吾邦賢使君，愛民均幼稚。一聞平糶家，褒賞無不至。或與旌門閭，或與錫金幣。獨有潁川翁，寵光未之被。故作行路謠，庶徹鈴齋邃。且俾殖利徒，聞風默知愧。並生穹壤間，與我皆同氣。富者盍憐貧，有如兄恤弟。惻隠仁之端，人人均有是。頑然鐵石心，何異患風痹。不仁而多財，聚易散亦易。惟有種德家，福祿可長世。不聞眉山蘇，盛美光傳記。賣田救年荒，生子爲國器。不見南浦毛，一惟利是嗜。積穀幸年荒，生子遭黥隸。天道極昭明，勿作幽遠視。誰歟爲斯謠，西山真隠吏。
挹仙亭 真德秀
漢宮葦篋兒呱呱，濟南梓柱陰扶疏。富平家人正愉樂，安昌帝師工獻諛。子真東南一尉耳，黄綬凄凉百僚底。手持短疏叩天閽，義激丹衷淚橫眥。翩然一朝徑拂衣，愛君無路空依依。人傳九江已仙去，吳門再見是邪非。神仙茫茫那可測，上帝從來賞忠直。天上果有驂鸞人，合領群真朝北極。自從舉手謝世間，千年白鶴何時還。玉簫聲斷杉檜冷，祇餘丹竈留空山。谷口之孫古膚使，亭斸青冥挹仙袂。耿耿應懷貫日忠，飄飄豈羨凌雲氣。我來快讀華星篇，清徹毛骨風泠然。何當結茅最高頂，一榻容我分雲煙。
贈梓潼袁君西歸 真德秀
君辭萬里蜀，東游海之壖。所挾大易數，自謂探幽玄。縱橫布籌算，妙若蓍之圓。殷勤扣其說，得數須得全。人生穹壤間，其孰司陶甄。短長辨鳬鶴，百一分夔蚿。造物初何必，賦受自爾偏。數有饒與乏，定命誰能遷。理則無虧盈，一性各渾然。顔跖偶壽夭，堯桀非愚賢。緬懷樂正子，聖門得真傳。全生必全歸，此語星日懸。予生故多奇，榮枯聽諸天。獨有任道心，未死須乾乾。君提空囊至，又復垂橐旋。豈嘗卜而來，所遇非昔泉。術工用乃拙，爲子笑且憐。矢詩苦不多，聊壓瞿唐船。
會三山十二縣宰 真德秀
皇皇造化鈞，橐籥生萬彙。林林滿穹壤，異體實同氣。痛癢本相關，彼己當一視。矧惟守令職，休戚我焉寄。盍推若保心，睠焉撫孩稚。橫目事征求，往往學頑痹。牀剝膚已侵，鷹擊毛盡摯。但期己豐腴，皇恤彼憔悴。近來二十年，貪風日滋熾。蒲萄得凉州，西園鬨成市。環詹郡邑間，太半皆污吏。民窮盜乃起，原野厭枯胔。哀哉罹禍徒，念之輒揮涕。天地忽開張，清飆掃氛曀。我乃於此時，擁旄忝爲帥。顧慙老儒生，蹇拙乏長技。同官爲僚友，努力圖共濟。惟閩古大都，星羅邑十二。豈無良大夫，與我同厥志。要如羔羊直，委蛇自無愧。勿爲碩鼠貪，躑躅乃多畏。上方明黜陟，我亦公舉刺。民言即豐碑，令問疾郵置。黄堂一巵酒，殷勤抒至意。慎勿多酌余，憂心正如醉。
游鼓山 真德秀
嚴宸有追詔，趣上太守符。疲民未蘇醒，還顧空躊躇。來尋靈源盟，喜與佳客俱。始酌清泠泉，一浣丹墨洿。超然煩溽中，著身在冰壺。遲明陟危亭，雲濤渺空虛。煙霏倏開闔，峰巒時有無。偉哉此絕觀，雄壓東南隅。蒼崖萬仞立，四面環瓊琚。翠木巧蔽虧，亭午清陰敷。令人澹忘歸，似到真華胥。憶昨泛蓮日，選勝邀朋徒。摩挲巖上刻，慨仰趙與朱。舉觴酹且盟，一節期終初。重來三十年，恍如隔朝晡。並游四五人，存者獨老癯。有懷子陳子，感歎爲欷歔。子抱明月終，我方長涂趨。顛踣懼不免，儆省當何如。願言祝同社，著力相携扶。禪伯亦可人，新結峰頂廬。老我故倦游，軒冕非所娛。會須脫塵鞿，來依懶瓚居。
題來青館 真德秀
客夢成時夜向闌，幽泉挾雨響潺潺。清魂便覺超塵世，何况真栖巖石間。
泉州貢院舉梁八詠  其一 真德秀
萬間貢宇舊巍巍，更闢新楹廣舊規。豈爲儒生决科計，要培宗社太平基。
泉州貢院舉梁八詠  其二 真德秀
雲斤初運日逢甲，虹影乍橫星值奎。天相斯文兆先見，不須佳讖指金雞。
泉州貢院舉梁八詠  其三 真德秀
棘闈曾闢大江東，喚起秦淮兩蟄龍。况是此邦饒俊彥，何愁盛事不重重。
泉州貢院舉梁八詠  其四 真德秀
明年丹詔下楓宸，定有英材起海瀕。勉取梁公舊衣鉢，從今人說兩庚辰。
泉州貢院舉梁八詠  其五 真德秀
梁脊伊誰姓氏題，梅溪去後有苕溪。自慚拙守何爲者，强策駑駘繼駃騠。
泉州貢院舉梁八詠  其六 真德秀
憶昔文闈創造初，揮毫紀實有鴻樞。乃今盛觀重輝赫，試問他邦有此無。
泉州貢院舉梁八詠  其七 真德秀
簪橐聯輝三大老，節旄相映四賢侯。作成後進須先進，引領時流作勝流。
泉州貢院舉梁八詠  其八 真德秀
策足巍科亦漫然，當知致遠識爲先。丁寧莫負梅溪祝，名節岧嶢共勉旃。
和侍讀祕監餞行嚴韵 真德秀
帝里參陪意最親，聯鑣忽此爲交鄰。徐行得接雙飛鳳，驟別難留一角麟。歸奏已趨天尺五，寵光仍待月重輪。應憐留滯窮邊客，晏歲嚴霜夜夜申。
送張曜之  其一 真德秀
風煙千里走淮漘，寄語青油幕裏人。麟閣功名須有意，乃心王室勿謀身。
送張曜之  其二 真德秀
譚天之外更譚兵，風角孤虛分外精。玉帳不妨收拾取，絕勝下客著雞鳴。
會長沙十二縣宰 真德秀
從來守令與斯民，都是同胞一樣親。豈有脂膏供爾祿，不思痛癢切吾身。此邦祗似唐時古，我輩當如漢吏循。今夕湘春一巵酒，直煩散作十分春。
長沙勸耕  其一 真德秀
是州皆有勸農文，父老聽來似不聞。只爲空言難感動，須將實意寫殷勤。
長沙勸耕  其二 真德秀
使君元起自鋤犂，田野辛勤事總知。要爲爾民除十害，肯容苛政奪三時。
長沙勸耕  其三 真德秀
已看三白兆年豐，更喜春來雨澤通。從昔楚邦農事早，好將人力副天工。
長沙勸耕  其四 真德秀
田裏工夫著得勤，翻鋤須熟糞須均。插秧更要當時節，趁取陽和三月春。
長沙勸耕  其五 真德秀
聞說陂塘處處多，併工修築莫蹉跎。十分積取盈堤水，六月驕陽柰汝何。
長沙勸耕  其六 真德秀
田家拚取一春忙，男力菑畬女課桑。隴上黄雲機上雪，暫時辛苦樂時長。
長沙勸耕  其七 真德秀
鞠育當知父母恩，弟兄更合識卑尊。孝心盡處通天地，善行多時福子孫。
長沙勸耕  其八 真德秀
千金難買是鄉鄰，恩意相歡即至親。年若少時宜敬老，家纔足後合憐貧。
長沙勸耕  其九 真德秀
健訟翻成産禍胎，带刀却是殺身媒。爭先好勝災偏速，退步饒人福自來。
長沙勸耕  其一○ 真德秀
不教言語太艱深，爲要人人可諷吟。把向田間歌幾遍，兒童亦識使君心。
別湯升伯 真德秀
二十年前忝舊遊，論交今日始從頭。我如潦盡寒潭水，君似天空明月秋。夜雨幾時重話舊，故山聞早共歸休。臨岐贈別無他祝，莫忘鄒陳爲國憂。
和趙章泉 真德秀
天教一老立堂堂，步武媻姍盡未妨。元始故家典刑在，北方正學派流長。新恩已煥青藜照，舊德行詢黄髮良。多謝寄詩勤問訊，自憐疏懶似嵇康。
送永嘉陳有輝 真德秀
深山讀易如康節，白首談玄似子雲。肯學時流誇末技，却於聖處策奇勳。二圖君已窺微指，十翼吾方愧淺聞。得意春風重過我，綠波清夜話羲文。
題黄氏貧樂齋  其一 真德秀
濂洛相傳無別法，孔顔樂處要精求。須憑實學工夫到，莫作閑談想像休。
題黄氏貧樂齋  其二 真德秀
道鄉曾舉龍門話，認作玄關透悟機。儒佛差殊真眇忽，請君參取是耶非。
閑吟 真德秀
閑中意趣定何如，靜把陳編自卷舒。希聖希賢真事業，潜天潜地細工夫。林泉有分吾生足，鍾鼎無心世味疏。政使一貧真到骨，不妨陋巷樂顔癯。
凈豁持鉢求度爲說偈言 真德秀
一真不昧人中佛，五戒俱全俗裏僧。必待方袍與圓頂，維摩龐老又何曾。
賀外舅轉官 真德秀
黄山桃李閙春風，曾見先生化育中。經界力行師孟子，井田有意復周公。幾年凋俗成佳邑，一旦新綸賞舊功。明主已知材智美，渭川行起釣璜翁。
壽楊龢父 真德秀
壽日將何勸壽巵，不妨拈出去年詩。大生皆自微陽起，百善端從一念基。身欲寧時須主靜，幾纔動處要先知。老來自笑無新句，那得仙翁一解頤。
贈夏宗禹  其一 真德秀
虎頭自合取侯封，好爲明時立雋功。做了玉關班定遠，却陪芝嶺夏黄公。
贈夏宗禹  其二 真德秀
丹經千卷浩如林，妙訣無多底處尋。但要靈臺常似水，自然元海會生金。
贈葉子仁  其一 真德秀
易象推占妙入神，勸人忠孝更諄諄。只今誰似君平術，唯有南陽賣卜人。
贈葉子仁  其二 真德秀
花正紛紅俄駭綠，月纔掛壁又沈鉤。世間萬事都如此，莫遣雙眉浪自愁。
贈葉子仁  其三 真德秀
知天焉用尤臧氏，有命何須主瘠環。若向此中能照破，許君已透利名關。
贈徐碧鑑  其一 真德秀
人言得罪爲狂疏，若論狂疏罪不無。亦既自呵還自笑，只緣骨相合崎嶇。
贈徐碧鑑  其二 真德秀
論命豈能修造化，相形那解脫頭顱。知君藻鑑真超絕，試問窮通改得無。
題黄君貧樂齋 真德秀
飯疏飲水復何求，道在胸中百不憂。參取章泉克齋句，底須樓上更安樓。
贈張童子  其一 真德秀
虎頭燕頷及鳶肩，自笑都無一事全。惟有數條瓜樣骨，尚堪山澤作臞仙。
贈張童子  其二 真德秀
聞君早號張童子，顧我初非韓退之。可惜浪拋洙泗業，只看風鑑學希夷。
贈邵邦傑 真德秀
五寸管能摹造化，七絃琴解寫人心。平生不作麒麟夢，且聽高山流水音。
壽楊龢父 真德秀
誕日娛親始是榮，如君慶事世難并。名園春滿三三徑，眉壽天開九九齡。帝渥頻霑新誥紫，文階重煥舊氈青。玉杯從此年年把，笑勸樽前兩福星。
壽陳宰  其一 真德秀
花種河陽未十旬，和薰四境蚤如春。試看條教頻頻下，字字無非育物仁。
壽陳宰  其二 真德秀
爲民一念徹淵泉，蔬茹餘旬始籲天。歲事豐登鄰寇熄，乃知感應鼓桴然。
詩寄淮西王路分 真德秀
壯哉貔虎三千士，靜掃鯨鯢百萬餘。若使人人似淮右，笑談真可滅狂胡。
贈吳景雲  其一 真德秀
錕鋙切玉爛成泥，妙手鎸銅亦似之。若會此機來學道，石槃木鑽有通時。
贈吳景雲  其二 真德秀
腰間爭佩印纍纍，真印從來少得知。不向聖傳中有省，黄金斗大亦何爲。
送曹晉伯令尹之官  其一 真德秀
須江壯哉縣，誰遣莽成墟。舊觀嗟難復，罷民苦未紓。手摩應切切，鞭算盍徐徐。頼有賢邦伯，當令子志攄。
送曹晉伯令尹之官  其二 真德秀
此邑吾鄰境，嘗聞歎恨深。有田盡增稅，無楮可爲衾。願布中和政，毋懷忿疾心。歸田當有日，好聽宓生琴。
端午貼子詞 皇帝閣六首 其一 真德秀
庚午仍重午，離明正繼明。炎圖千萬歲，從此愈光亨。
端午貼子詞 皇帝閣六首 其二 真德秀
玉帛交鄰後，清陰滿塞榆。苞桑存至戒，猶佩辟兵符。
端午貼子詞 皇帝閣六首 其三 真德秀
有意甦民瘼，無心玩物華。祗求三歲艾，休進五時花。
端午貼子詞 皇帝閣六首 其四 真德秀
當宁求賢軫慮長，每因佳節憶沉湘。不須五色紉成線，自有忠言補舜裳。
端午貼子詞 皇帝閣六首 其五 真德秀
延英晝永汗霑衣，正是君王訪問時。應笑開元恣驕樂，粉團爭射學兒嬉。
端午貼子詞 皇帝閣六首 其六 真德秀
聖心日日望豐年，清曉鑪熏徹九天。二麥登場蠶著繭，平疇新綠又連阡。
端午貼子詞 皇后閣五首 其一 真德秀
仙木浮瓊醴，香菰簇寶槃。漢宮三十六，爭奉聖人歡。
端午貼子詞 皇后閣五首 其二 真德秀
槐影綠成圍，腰輿繭館歸。我躬惟服澣，先織衮龍衣。
端午貼子詞 皇后閣五首 其三 真德秀
披香殿裏繡筵開，九節菖蒲七寶杯。應念臣勞如卷耳，欲將厚意酌金罍。
端午貼子詞 皇后閣五首 其四 真德秀
愛民一念徹淵泉，內府時時出禁錢。只此自添無量壽，何須彩索頌長年。
端午貼子詞 皇后閣五首 其五 真德秀
珠箔輕明暑氣微，靜披圖史監前徽。堪嗤唐室耽遊燕，謾借裙襦作妓衣。
端午貼子詞 皇太子宮五首 其一 真德秀
彩索金爲縷，香粳玉作團。從今逢午節，歲歲奉親歡。
端午貼子詞 皇太子宮五首 其二 真德秀
銀榜青宮裏，天風五月秋。應憐耦耕者，曝背向農疇。
端午貼子詞 皇太子宮五首 其三 真德秀
午漏遲遲滴玉壺，清陰羃羃布庭除。只將底事銷長日，大學中庸兩卷書。
端午貼子詞 皇太子宮五首 其四 真德秀
居仁堂上薰風滿，閒把騷章子細看。令節豈徒供黍楝，巧言端欲戒椒蘭。
端午貼子詞 皇太子宮五首 其五 真德秀
焜煌八字彩毫書，鐵畫銀鈎照坐隅。心正自能祛百厲，辟邪安用道家符。
皇后閣春貼子詞五首  其一 真德秀
寶扇彩雲開，宮粧襯玉梅。共持千歲柏，爭獻萬年杯。
皇后閣春貼子詞五首  其二 真德秀
寶字泥金帖，工夫剪刻純。四時俱百順，可但慶宜春。
皇后閣春貼子詞五首  其三 真德秀
曉來寬大詔初頒，物物咸霑雨露恩。共仰生成歸帝力，誰知輔佐屬坤元。
皇后閣春貼子詞五首  其四 真德秀
笙歌北院連南院，景物新年勝舊年。梅柳也知天意好，十分粧點鬭春妍。
皇后閣春貼子詞五首  其五 真德秀
御沼春融冰半澌，偶觀流荇已參差。因時有感關雎詠，寤寐難忘窈窕思。
皇后閣端午貼子詞五首  其一 真德秀
翠浪兩岐麥，冰絲八繭蠶。今年收倍好，歌頌滿周南。
皇后閣端午貼子詞五首  其二 真德秀
日永坤寧殿，時將萬卷看。從容聊灑翰，寶扇舞龍鸞。
皇后閣端午貼子詞五首  其三 真德秀
紅榴紫槿映池臺，玳席還當水殿開。借問天顔何大喜，皇儲親奉萬年杯。
皇后閣端午貼子詞五首  其四 真德秀
水晶簾捲午風輕，萬壑清寒凌室冰。閒奏薰絃思解慍，肯教人世獨炎蒸。
皇后閣端午貼子詞五首  其五 真德秀
纔過端辰又誕辰，天家風物鎮長新。六宮競獻長生縷，一縷應期一萬春。
春貼子 皇帝閣六首 其一 真德秀
嘉定無疆曆，纔開第五春。金穰端有兆，太歲恰居申。
春貼子 皇帝閣六首 其二 真德秀
新歲朝元使，龍荒萬里來。至仁天廣大，朔漠亦春臺。
春貼子 皇帝閣六首 其三 真德秀
雉扇開金殿，雲韶奏紫庭。天顔知有喜，班首是前星。
春貼子 皇帝閣六首 其四 真德秀
萬宇新歌大有年，又看瑞雪粲瓊田。太平和氣隨春轉，斗米從今三四錢。
春貼子 皇帝閣六首 其五 真德秀
東風昨夜入簾帷，便覺深宮漏影遲。一曲涼州花盡放，不須先作報春詩。
春貼子 皇帝閣六首 其六 真德秀
陽進陰消屬此時，凝旒南面盍深思。微臣自愧無規諫，願獻元朝學士詩。
春貼子 皇后閣五首 其一 真德秀
寶勝千春字，瓊樽九醖香。六宮齊上壽，地久配天長。
春貼子 皇后閣五首 其二 真德秀
金屋春容早，銅樓曉色分。奉觴天一笑，聖子似周文。
春貼子 皇后閣五首 其三 真德秀
柳眼窺春煖欲眠，梅粧點雪鬭新妍。一年好處如今是，遠滕清明寒食天。
春貼子 皇后閣五首 其四 真德秀
誰贊東皇轉化鈞，宮中堯舜亦深仁。祗將一點陽和意，散作乾坤浩蕩春。
春貼子 皇后閣五首 其五 真德秀
煙花萬匝繞坤寧，獨把牙籤手不停。爲要八荒皆壽域，彩毫親跋度人經。
春貼子 東宮五首 其一 真德秀
薄薄觚稜雪，融融甲觀風。晴光挾和氣，先到少陽宮。
春貼子 東宮五首 其二 真德秀
燈市千門月，花時萬井春。朝來資善議，猶自問窮民。
春貼子 東宮五首 其三 真德秀
畫堂金榜揭居仁，萬物知關念慮深。一點陽和從震出，助成天地發生心。
春貼子 東宮五首 其四 真德秀
鶴駕通宵入問安，龍墀清晚押朝班。天顔喜見重輪月，春色先回萬歲山。
春貼子 東宮五首 其五 真德秀
濟濟儒冠萃講庭，韋編竟日共研精。還將泰象參人事，要使羣陽更彙征。
皇后閣端午貼子詞五首  其一 真德秀
夢月佳辰近，端陽令節新。何須纏綵縷，金母自千春。
皇后閣端午貼子詞五首  其二 真德秀
艾虎垂朱戶，槐龍舞玉墀。晝長無一事，祗誦二南詩。
皇后閣端午貼子詞五首  其三 真德秀
三盆繭已繰冰縷，五色絲新織海鮫。不但綵繒華節物，要成龍衮待親郊。
皇后閣端午貼子詞五首  其四 真德秀
曉來金殿沐蘭湯，因感騷人興寄長。重勸君王勤采善，由來香草比忠良。
皇后閣端午貼子詞五首  其五 真德秀
玄武門前羅百戲，昆明池上鬭千艘。聖人不事遊觀樂，翻笑前朝侈燕敖。
嘉定六年皇后閣春貼子詞五首  其一 真德秀
聖德天同大，熙然萬物春。誰知□載厚，發育輔深仁。
嘉定六年皇后閣春貼子詞五首  其二 真德秀
內殿稱觴早，仙班擁翠翹。春來多樂事，人日是明朝。
嘉定六年皇后閣春貼子詞五首  其三 真德秀
翠輦迴從五福宮，管絃聲裏萬花紅。熙熙和氣皇州滿，都在乾坤橐籥中。
嘉定六年皇后閣春貼子詞五首  其四 真德秀
玉梭織就衮龍衣，已奉君王泰畤祠。準擬腰輿臨繭館，清明前後浴蠶時。
嘉定六年皇后閣春貼子詞五首  其五 真德秀
一夜東風到集芳，滿園紅紫已低昂。尋花問柳非吾事，燕坐坤寧春晝長。
皇后閣端午貼子詞五首  其一 真德秀
玉佩響瓊樓，天風五月秋。人間正炎熱，猶軫聖情憂。
皇后閣端午貼子詞五首  其二 真德秀
讀罷懷沙賦，重哦卷耳篇。殷勤勸明主，屬意在求賢。
皇后閣端午貼子詞五首  其三 真德秀
記得當年夢月符，浴蘭節後恰旬餘。欲知天錫無疆壽，認取仙蜍頷下書。
皇后閣端午貼子詞五首  其四 真德秀
貝葉新傳寶藏經，聖心端爲福群生。從今物自無疵癘，安用桐君紀藥名。
皇后閣端午貼子詞五首  其五 真德秀
瑶池十丈藕花香，清賞尤便水殿凉。聞說內家多樂事，前星親自捧霞觴。
金國賀正旦使人到闕紫宸殿宴致語口號  其一 真德秀
榆關玉塞靜無塵，嘉定如今第四春。兩國交馳通好使，八荒同作太平人。翠鼉鼓奏娛嘉客，白獸樽浮賞諫臣。聖歷從茲天共遠，年年玉帛會楓宸。
金國賀正旦使人到闕紫宸殿宴致語口號  其二 真德秀
六龍扶輦下雲間，紫殿風微響佩環。朔漠遠馳鄰國信，前星親押外朝班。九賓重譯瞻宸極，萬歲三聲繞壽山。大史預占年大有，更添喜色上天顔。
瑞慶節集英殿宴致語口號 真德秀
皇家卜世過周唐，天啟真人應運翔。抱日預占恭邸夢，飛龍曾報皖山祥。翠雲影外來金母，紅𩅗香中擁玉皇。樂府賤工無以祝，願將金鑑代珠囊。
金國報登位使人到闕集英殿宴致語口號 真德秀
時平朝野寂無譁，南北歡盟共一家。不遣纖塵驚塞上，要將和氣匝天涯。星馳琛幣來鄰境，雲擁衣冠會正衙。聖澤汪洋天廣大，侍臣何惜醉流霞。
挽竹齋  其一 真德秀
憶昔摳衣造竹齋，竹聲琴韻兩相諧。重來琴鎖紅塵滿，寒雨蕭蕭滴蘚苔。
挽竹齋  其二 真德秀
無奈斯文墜不興，煢煢吾黨又凋零。白雲寒鎖洪崖頂，一度翹瞻一愴情。
登南嶽上封寺 真德秀
好風一夜掃陰霖，湧出羣山紫翠深。眼界豁然因有覺，六塵空後見真心。
使都梁次韻 真德秀
第一山前路半蕪，憑欄小立撚吟鬚。雲橫紫塞無來鴈，冰斷黄流不渡狐。此日都梁聊共醉，向來夷甫可長吁。淮山那管人間事，依舊青青出畫圖。
贈陳子長 真德秀
粉省郎官出把麾，故人何以贈箴規。孔門仁恕真心法，漢吏循良乃吏師。聽訟莫嫌刀似筆，愛民終見□成碑。玉麟夜語如相問，爲說如今兩鬢絲。
題南嶽 真德秀
百年五嶽隔華戎，屏蔽皇家獨祝融。賸喜嶽靈今有伴，岱宗今入版圖中。
跋蔡節齋爲題張生所畫文公像 真德秀
張生父子稱紫陽，於容人物非尋常。能傳遺像數百本，粹然千載存無忘。言學工夫日星皎，無言氣象真難曉。後學深明未發時，始信張生功不少。
衛生歌 真德秀
天地之間人爲貴，頭象天兮足象地。父母遺體宜寶之，箕疇五福壽爲最。衛生切要知三戒，大怒大慾并大醉。三者若還有一焉，須防損失真元氣。欲求長生先戒性，火不出兮神自定。木還去火不成灰，人能戒性還延命。貪慾無窮忘却精，用心不已走元神。勞形散盡中和氣，更仗何能保此身。心若太費費則竭，形若太勞勞則歇。神若太傷傷則虛，氣若太損損則絕。世人欲識衛生道，喜樂有常瞋怒少。心誠意正思慮除，順理脩身去煩惱。春噓明目夏呵心，秋呬冬吹肺腎寧。四季長呼脾化食，三焦嘻却熱難停。髮宜多梳氣宜鍊，齒宜數叩津宜嚥。子欲不死脩崑崙，雙手揩摩常在面。春月少酸宜食甘，冬月宜苦不宜鹹。夏要增辛聊減苦，秋辛可省但加酸。季月少鹹甘略戒，自然五臟保平安。若能全減身康健，滋味偏多無病難。春寒莫放綿衣薄，夏月汗多須換著。秋冬衣冷漸加添，莫待病生纔服藥。惟有夏月難調理，內有伏陰忌冰水。瓜桃生冷宜少餐，免至秋來成瘧痢。心旺腎衰切宜記，君子之人守齋戒。常令充實勿空虛，日食須當去油膩。太飽傷神饑傷胃，太渴傷血多傷氣。饑餐渴飲莫太過，免致膨脝損心肺。醉後强飲飽强食，未有此身不生疾。人資飲食以養生，去其甚者將安適。食後徐行百步多，手摩臍腹食消磨。夜半靈根濯清水，丹田濁氣切須呵。飲酒可以陶情性，大飲過多防有病。肺爲華蓋倘受傷，咳嗽勞神能損命。慎勿將鹽去點茶，分明引賊入其家。下焦虛冷令人瘦，傷腎傷脾防病加。坐卧切防風入腦，腦內入風人不壽。更兼醉飽卧風中，風纔一入成災咎。雁有序兮犬有義，黑鯉朝北知臣禮。人無禮義反食之，天地神明俱不喜。養體須當節五辛，五辛不節養傷身。莫教引動虛陽發，精竭容枯疾病縈。不問在家并在外，若遇迅雷風雨至。急須端肅敬天威，靜室收心須少避。恩愛牽纏不自由，利名縈絆幾時休。放寬些子自家福，免致中年早白頭。頂天立地非容易，飽食暖衣寧不愧。思量無以報洪恩，晨夕焚香謝天地。身安壽永是如何，胸次平夷積善多。惜命惜身兼惜氣，請君熟玩衛生歌。
遊上天竺 真德秀
事事不可了，還須入此山。遥尋黄葉路，迥出白雲間。瀹茗止煩渴，談空得笑閒。飄飄有餘興，歸去掩柴關。
題金陵雜興詩後八首  其一 薛師董
舒王不讓杜樊川，二十八字今斷絃。可怪蘇郎呈好手，剪花排錦蔣山前。
題金陵雜興詩後八首  其二 薛師董
劉郎之後更蘇郎，不枉隨人入建康。秦水鍾山幾相識，前年忽識好文章。
題金陵雜興詩後八首  其三 薛師董
方泉周四半生癡，語輒驚人不自奇。渠句却題君集後，要尋梨木共傳之。
題金陵雜興詩後八首  其四 薛師董
交朋存沒八篇詩，自恨論心獨覺遲。也記湧金門外別，不蒙登賞忽相思。
題金陵雜興詩後八首  其五 薛師董
掃階楊柳敗荷風，春晚秋初下觀中。兩度不能吟一句，愧君且說事匆匆。
題金陵雜興詩後八首  其六 薛師董
定林草木也風騷，曾睡山中聽桔槔。春雨江湖八年事，空腸只憶喫絲糕。
題金陵雜興詩後八首  其七 薛師董
尊嘉堂上崔嵬老，制閫新開欲辟吾。又約來遊遊不得，風流輸與五雲蘇。
題金陵雜興詩後八首  其八 薛師董
散盡浮軍換鐵緡，香煙何處不氤氳。蘇郎非是諛人者，今日真成說古人。
秋風 薛師董
秋風有落枝，天籟動塤箎。鼓角山河壯，襟懷歲月遲。阮生狂一嘯，漢武老多悲。雖有秦歌激，終堪理釣絲。
後秋風 薛師董
去年病後詠秋風，今日秋風病裏逢。好句不曾書落葉，孤燈長自守鳴蛩。故人音問天來遠，茅舍光陰睡正濃。江上白鷗忙勝我，銜魚引子與潮衝。
酬外湖樓詩 薛師董
小雨潤蔬莢，凉風展梧影。雲連沙際白，天開數峰浄。湖樓百尺高，坐覺秋日永。寬鋤十畝園，餘事一笑領。荷枯水却清，桂晚霜未冷。誰能悲寒螿，聊忻小蛙黽。飽客新荳菹，駕我雙舴艋。放浪誠有道，居然惜俄頃。
薛瓜廬吾宗人也吾不得而見之得見其詩斯可矣太息而題于卷杪 薛美
結廬兄弟近長安，弊却儒冠竟不彈。自茹芝來輕漢召，肯將瓜去博唐官。貧多樂事清無盡，手寫新詩墨未乾。史筆須評隠君傳，姓名應作古人看。
詠柳 薛美
一撮嬌黄染不成，藏鴉未穩早藏鶑。行人自謂傷離別，枉折無情贈有情。
答真西山偈 釋凈豁
青編讀後方爲士，黄牒頒時始是官。不拜皇朝真爵命，要行所學也應難。
海寇趙某伏誅 王亦世
憑陵海若玩波神，怙恃乾坤不殺身。刀鋸未加先自殞，陸梁未有白頭人。
題西山生祠壁 長沙郡人
舉世知公不愛名，湘人苦欲置丹青。西天又出一活佛，南極添成兩壽星。幾百年方鍾間氣，八千春願祝修齡。不須更作生祠記，四海蒼生口是銘。